Peluru lintas kepala

CHRISTCHURCH: “Ketika sedang bersolat saya terdengar bunyi letupan sebelum seorang jemaah di sebelah saya rebah akibat ditembak di kepala,” kata seorang lelaki Palestin antara mangsa yang selamat dalam kejadian tembakan rambang di dua buah masjid di sini.

“Saya terdengar tiga bunyi tembakan dan selepas 10 saat bunyi itu kedengaran semula. Semua jemaah bertempiaran melarikan diri dan ada yang berlumuran darah,” ujarnya yang enggan dikenali.

Katanya ketika kejadian dia bersolat di Masjid al Noor di sini yang penuh dengan jemaah menunaikan solat Jumaat.

Sementara itu, seorang lagi saksi memberitahu stuff.co.nz, dia bersolat di Masjid Deans Ave sebelum terdengar bunyi tembakan.

“Saya terus melarikan diri dan ketika menuju ke pintu keluar saya melihat mayat isteri saya terbaring di lantai. Saya juga melihat kanak-kanak ditembak. Mayat mereka bergelimpangan di mana-mana,” katanya.

Pihak berkuasa memberitahu, berpuluh-puluh mangsa dipercayai maut dalam serangan berkenaan.

Sementara itu, Suruhanjaya Tinggi Malaysia di New Zealand memberitahu seorang rakyat Malaysia cedera ditembak dalam kejadian itu.

“Setakat ini seorang warga Malaysia disahkan cedera dan kini menerima rawatan di hospital,” katanya di Twitter.

Bandar itu juga dikepung pihak berkuasa dan terdapat laporan serangan di masjid ketiga serta serangan bom kereta di Strickland St.

Seorang penyerang dipercayai warga Australia menyiarkan video secara langsung serangan itu di media sosial.

Polis berkata, seorang lelaki yang memakai pakaian tentera ditangkap di sebuah sekolah berhampiran tetapi tidak dapat mengesahkan sama ada suspek adalah penyerang berkenaan. – Agensi


Majlis Gereja-Gereja Puji Sabah Beri Cuti Tambahan Sempena Krismas

KOTA KINABALU: Pengumumam cuti umum tambahan sempena Krismas untuk Sabah bukan hanya berita baik kepada rakyat di negeri ini tetapi juga kepada Majlis Gereja-Gereja Sabah (SCC).

Presidennya, Datuk James Wong berkata, pengumuman cuti umum pada 24 Disember itu adalah satu berita baik kepada mereka yang kebiasannya sibuk pada malam Krismas.

Beliau berkata, sehari sebelum Krismas merupakan hari yang paling sibuk buat gereja kerana ia merupakan malam Krismas.

“Jadi bila 24 Disember juga merupakan hari cuti umum, maka banyak masa untuk gereja membuat persiapan pada malam Krismas.

“Ini adalah hadiah yang sangat istimewa, hadiah yang cukup bermakna daripada Kerajaan Sabah,” katanya ketika ditanya mengenai pengumuman cuti umum tambahan sempena Krismas oleh Ketua Menteri Datuk Seri Panglima Mohd Shafie Apdal.

Beliau berkata demikian ketika ditemui semasa Majlis Perasmian Perayaan Krismas Kota Kinabalu 2019, di Padang Merdeka, di sini semalam.

James berharap dengan adanya cuti tambahan itu, lebih banyak rumah terbuka dan kunjungan sesama rakan dan keluarga dapat dilakukan dalam meraikan perayaan Krismas.

“Krismas merupakan masa untuk kita belajar hidup dalam keharmonian dan merapatkan hubungan sesama manusia.

“Jadi manfaatkan cuti Krismas ini sebaik mungkin dengan berkunjungan antara satu sama lain disamping, mempromosikan kehidupan yang harmoni,” katanya.

Tambahnya, ini kali pertama Sabah memperoleh cuti Krismas selama dua hari dan   seperti dinyatakan Ketua Menteri, ini akan membolehkan orang pulang ke kampung halaman masing-masing, terutama bagi mereka yang tinggal jauh.

“Terima kasih kepada Ketua Menteri dan Kabinet Sabah atas keputusan yang dibuat. Cuti ini bukan hanya bermanfaat kepada penganut Kristian tetapi juga kepada masyarakat Sabah secara keseluruhan,” jelasnya.

Dalam Majlis Perasmian Perayaan Krismas itu, Mohd Shafie mengumumkan cuti umum selama dua hari sempena Krismas iaitu pada 24 dan 25 Disember.

Keputusan memberi cuti tambahan itu diputuskan dalam Mesyuarat Kabinet Sabah kemarin.

Cuti umum selama dua hari, iaitu 24 dan 25 Disember adalah cuti umum tahunan yang akan bermula pada tahun ini.


Pelawak Popular, Jamali Shadat Meninggal Dunia

KUALA LUMPUR: Pelawak ‘stand up’ komedi popular, Datuk Jamali Shadat, 78, meninggal dunia, 8.30 pagi, hari ini.

Perkara ini dimaklumkan oleh cucunya Isyraq Ariff Zalull Ariff, 31, kepada Harian Metro.

“Doktor sudah mengesahkan datuk sudah tiada. Urusan proses pengebumian akan dimaklumkan kemudian,” katanya.

Terdahulu, keadaan Jamali uzur apabila tidak mampu berjalan dan kurang selera makan.

Jamali amat terkesan dengan kematian isterinya, Lela Yacob akibat serangan angin ahmar pada Jun 2018, sehingga membuatkan dia kemurungan.

Allahyarham isterinya meninggal pada hari pertama Syawal selepas sebulan terlantar di hospital.

Sebelum itu, Jamali diserang angin ahmar dan dijaga oleh isterinya sehingga pulih.

“Arwah nenek buat rumah di Pulau Indah, Klang ini dan rancang nak tinggal dengan datuk.

“Apabila rumah siap, nenek meninggal dan hanya jasadnya dibawa balik ke situ,” kata Isyraq.

Apa yang berlaku membuatkan Jamali amat terkesan kerana segala jadual aktiviti seni dan kehidupannya sebelum ini diuruskan oleh isterinya.

“Selepas itu… dia macam termenung dan khayal. Rumahnya bersebelahan dengan rumah bapa saudara saya, Fauzi dan mereka menjaganya,” kata Isyraq lagi.

Jamali yang dilahirkan di Bukit Kapar, Klang, Selangor, mempunyai lapan anak dan 39 cucu.

Pada zaman kegemilangannya pada 1980-an, pelawak legenda ini cukup dikenali dengan kebolehan melakonkan watak kanak-kanak bernama ‘Atan’ bersama Atuknya serta rakan berbilang kaum. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RMK12: Sabah Belanja Lebih RM1.47 Bilion Untuk 1,098 Projek – Ketua Menteri

KOTA KINABALU : Sabah telah membelanjakan RM1.479 bilion atau kira-kira 28.15 peratus daripada agihan peruntukan RM5.254 bilion bagi melaksanakan 1,098 projek yang diluluskan dalam pelan pusingan kedua Rancangan Malaysia Ke-12 (RMK12) sehingga 12 Jun lepas.

Ketua Menteri Datuk Seri Hajiji Noor berkata kerajaan negeri berharap dapat mengatasi prestasi peringkat nasional yang kini telah mencapai lebih 36.8 peratus, dengan pelaksanaan projek pembangunan di negeri ini dapat dilaksanakan mengikut jadual yang ditetapkan.

Katanya beliau mahu semua kementerian dan agensi memberi perhatian dan tindakan susulan dalam menjayakan projek-projek pembangunan yang telah dirancang.

“Mana-mana peraturan yang tidak berkesan, cari kaedah baharu agar pelaksanaan dapat dibuat secepatnya,” katanya dalam kenyataan yang dikeluarkan sejurus selepas beliau mempengerusikan Mesyuarat Majlis Tindakan Pembangunan Negeri (MTPNg) Sabah Kali Kedua di Menara Kinabalu di sini hari ini.

“Kita perlu bekerjasama sebagai satu pasukan dan ini digunakan sebagai satu platform untuk berkongsi maklumat bagi membincangkan dan seterusnya mendapatkan jalan penyelesaian kepada isu-isu pelaksanaan projek pembangunan di negeri ini,” tambahnya.

Sementara itu Hajiji berkata semua agensi serta jabatan kerajaan perlu memberi perhatian serius terhadap situasi 69 projek di Sabah yang dikategorikan sebagai ‘projek sakit’, kerana projek berkenaan adalah penting untuk penduduk negeri.

“Jika disebabkan jabatan atau agensi kerajaan negeri, saya minta mereka tidak melambat-lambatkan projek daripada kerajaan Persekutuan, dan beri kerjasama yang sepatutnya, kerana setiap projek seperti pembinaan sekolah atau hospital, semuanya adalah untuk rakyat.

“Jika pembayaran lambat, kita usahakan dan jika kontraktor yang bermasalah, tindakan perlu diambil. Saya juga minta kuasa diturunkan kepada pegawai Persekutuan di Sabah, jika ia membabitkan projek daripada Persekutuan. Ini bagi mempercepatkan keputusan dibuat dan projek dapat disiapkan mengikut jadual,” katanya.  – BERNAMA


Mayat Lelaki Hilang Di Ranau Ditemui Terapung 30 Kilometer Dari Lokasi

RANAU: Seorang lelaki yang hilang selepas keluar menangkap ikan di Sungai Kagibangan, Kampung Bitoon, Ahad lalu, ditemui lemas hari ini.

Mangsa Junaidi Jaukan, 31, ditemui pasukan penyelamat dan penduduk kampung di Sungai Kolowoton, Kampung Mantapuk Miruru iaitu kira-kira 30 kilometer dari lokasi kejadian, jam 1.26 tengah hari.

Ketua Balai Bomba dan Penyelamat (BBP) Ranau, Ridwan Mohd Taib berkata, operasi hari ketiga bersambung dengan operasi pencarian ‘surface searching’ (pencarian di permukaan) dari lokasi kejadian pada jarak 10 hingga 30 kilometer di sungai berkenaan.

“Operasi mencari dan menyelamat turut menggunakan bot penduduk kampung.

“Kira-kira 30 kilometer dari lokasi kejadian, mayat mangsa akhirnya ditemui oleh penduduk kampung dan pasukan penyelamat,” katanya ketika dihubungi, hari ini.

Menurutnya, mayat mangsa kemudian diserahkan kepada pihak polis untuk tindakan lanjut.

“Susulan penemuan itu, operasi mencari dan menyelamat ditamatkan oleh pihak polis kira-kira jam 3 petang tadi,” katanya.

Pada Ahad lalu, lelaki itu yang berasal dari Kampung Bitoon, dikatakan keluar menangkap untuk ikan dan tidak pulang ke rumah menyebabkan ahli keluarganya membuat laporan kepada BBP Ranau.

Susulan itu, pihak berkuasa mengaktifkan operasi mencari dan menyelamat pada jam 10.15 pagi, kelmarin.

Operasi mencari dan menyelamat turut membabitkan Polis, Angkatan Pertahanan Awam Malaysia dan penduduk kampung.


Seramai 3,478 Kanak-Kanak Positif Covid-19 Di Sabah

KOTA KINABALU: Daripada keseluruhan kes positif Covid-19 di Sabah, 3,478 orang atau 12.9 peratus merupakan kanak-kanak yang berusia 12 tahun ke bawah.

Manakala, 234 orang atau 0.89 peratus melibatkan bayi berusia di bawah setahun.

Menteri Kerajaan Tempatan dan Perumahan, Datuk Seri Panglima Masidi Manjun berkata, daripada 27,043 kes positif yang dilaporkan, seramai 5,481 orang atau 20.3 peratus kes Covid-19 yang dilaporkan di Sabah melibatkan warga asing.

Manakala, 21,562 kes pula adalah jangkitan yang membabitkan warganegara.

Setakat ini, 15,343 kes melibatkan kaum lelaki manakala 11,700 orang adalah wanita. Daripada jumlah ini, 5,919 orang berumur di bawah 18 tahun.

Sehingga semalam sebanyak 29,267 kumulatif kes Covid-19 direkodkan di Sabah, dengan 214 kes kematian. Kes pulih setakat ini adalah sebanyak 26,233 kes. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Kastam Dinaiki 5 Anggota Ditembak Berhampiran Pulau Mataking

SEMPORNA: Sebuah bot milik Jabatan Kastam Diraja Malaysia (JKDM)  yang dinaiki lima anggota jabatan itu ditembak sekumpulan individu di kawasan laut berhampiran Pulau Mataking, Semporna pada pukul 5.30 petang tadi.

Komander Kawasan Keselamatan Khas Pantai Timur Sabah (Esscom), Datuk Hazani Ghazali ketika dihubungi mengesahkan perkara itu.

Difahamkan, sebanyak 50 butir peluru dilepaskan oleh suspek yang menaiki sebuah bot yang kemudiannya hilang selepas melarikan diri ke kawasan perairan Filipina.

Setakat ini, tiada laporan diterima jika ada mana-mana anggota keselamatan itu yang cedera.

Satu laporan polis kemudiannya dibuat di Ibu pejabat Polis Daerah Semporna.

Ketua Polis Daerah Semporna, Superintenden Sabarudin Rahmat ketika dihubungi mengesahkan ada menerima laporan polis berhubung kejadian  tersebut.

Bagaimanapun, beliau enggan mengulas lanjut mengenainya.


Permohonan isu perundangan kes Musa Aman didengar 6 Mei ini

KUALA LUMPUR: Mahkamah Sesyen menetapkan 6 Mei depan untuk mendengar permohonan isu perundangan yang difailkan bekas Ketua Menteri Sabah, Tan Sri Musa Aman, terhadap 16 pertuduhan pengubahan wang haram berjumlah lebih US$37.8 juta dan SGD2.5 juta yang dihadapinya.

Tarikh itu ditetapkan Hakim Rozina Ayob pada sebutan kes hari ini.

Terdahulu, peguam Francis Ng Aik Guan memberitahu mahkamah bahawa pihaknya bersedia untuk berhujah berhubung pemohonan itu.

Timbalan Pendakwa Raya, Datuk Salim Soib @ Hamid, bagaimanapun berkata pihaknya membantah permohonan itu dan memerlukan masa untuk memasukkan afidavit balasan, sekurang-kurangnya 14 hari daripada tarikh difailkan pada 10 April lalu.

“Ini berikutan afidavit itu perlu diperoleh daripada pegawai diplomatik Hong Kong dan Singapura. Pihak pendakwaan menerima permohonan peguam pada 10 April dan akan menyerahkan afidavit jawapan pada 24 April,” katanya.

Mengikut pertuduhan pertama, beliau didakwa membabitkan diri secara tidak langsung dalam transaksi pengubahan wang haram dengan mengarah Richard Christopher Barnes, 67, untuk membuka satu akaun di UBS AG atas nama lelaki itu bagi tujuan menerima hasil aktiviti haram.

Tertuduh juga berdepan tuduhan alternatif, iaitu menyembunyikan pemilikan dari hasil aktiviti haram berkenaan.

Bagi pertuduhan kedua hingga sembilan dan 11 hingga 15, Musa didakwa secara tidak langsung membabitkan diri dalam pengubahan wang haram, iaitu menerima AS$37,845,491.60 daripada beberapa individu melalui akaun atas nama Barnes di mana jumlah itu adalah hasil aktiviti haram tertuduh.

Bagi pertuduhan ke-10 pula, beliau didakwa menerima SDG$2.5 juta atas sebab yang sama.

Individu dan syarikat terbabit ialah Chia Tien Foh, Young Generation Corp, Lo Man Heng, Mazlan Zakaria, Axon Group Ltd, Well Capital Finance Limited, Innovative Information Ltd dan Portland Trading Pte Ltd.

Bagi pertuduhan ke-16, Musa didakwa cuba untuk membabitkan diri dalam pengubahan wang haram dengan mengarahkan Barnes memindahkan semua aset dan kemasukan wang yang akan datang dari akaun lelaki itu ke akaun miliknya di Bank UBS AG Zurich di mana semua aset dan kemasukan wang akan datang itu adalah hasil aktiviti haram.

Semua kesalahan didakwa dilakukan di UBS AG Singapura dan Central Hong Kong Special Administrative Region of the Republic of China, antara 21 Jun 2006 hingga 14 Jun 2008.

Kesemua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman penjara maksimum 15 tahun dan denda lima kali ganda nilai hasil daripada aktiviti haram atau RM5 juta, yang mana lebih tinggi, jika sabit kesalahan.

Jaminan terhadap bekas Ketua Menteri Sabah itu dikekalkan seperti jaminan sebelum ini, iaitu RM2 juta dengan penjamin yang sama. – Berita Harian


Ketua Menteri Umum Pakej Rangsangan Ekonomi Sabah Esok

KOTA KINABALU: Datuk Seri Mohd. Shafie Apdal akan mengumumkan Pakej Rangsangan Ekonomi Sabah esok dalam usaha membantu setiap lapisan masyarakat di negeri ini berdepan dengan pelbagai kesukaran yang dihadapi sepanjang tempoh usaha menangani penularan wabak Covid-19.

Ketua Menteri berkata, pakej yang berorientasikan kepentingan rakyat itu merangkumi keseluruhan masyarakat dalam usaha memastikan kehidupan rakyat terjaga termasuk bekalan makanan yang mencukupi.

“Untuk makluman esok selepas (mesyuarat) Kabinet saya akan umumkan pakej rangsangan ekonomi yang ada untuk maklumkan apa langkah-langkah yang kita akan ambil sebagai kerajaan negeri.

“Semua ini ‘people centric’ pendekatan yang kita lakukan dalam memastikan pengawalan yang ada kita juga pastikan bahawa makanan ada, bukan hanya kita kawal mereka tidak boleh bergerak tetapi kalau makanan di rumah tidak ada susah nanti,” katanya.

Beliau berkata demikian dalam sidang akhbar selepas mesyuarat Majlis Keselamatan Negara (MKN) Sabah di Pusat Pentadbiran Negeri Sabah (PPNS) hari ini.

Mohd. Shafie berkata, rakyat tidak perlu risau dengan keperluan bekalan makanan asas kerana kerajaan sentiasa memastikan jumlah yang ada mencukupi sejak Perintah Kawalan Pergerakan berkuat kuasa pada 18 Mac lalu.

Tegas beliau, di kawasan pedalaman bekalan makanan turut diagihkan oleh setiap wakil rakyat, malah beliau telah memberi arahan kepada setiap pemimpin berkenaan untuk menggunakan peruntukan yang ada bagi mendapatkan bekalan.

“Buat setakat ini kita sudah maklumkan semua yang berhormat kita sudah ada, contoh di kawasan saya sendiri pun sudah ada bekalan makanan yang asas seperti beras, tepung, gula, minyak masak, makanan tin seperti sardin contoh untuk membolehkan supaya mereka akan mendapat bantuan buat setakat ini.

“Ini yang kita lakukan di Sipitang pun sudah, di Kemabong semua sudah saya sudah maklumkan yang berhormat-yang berhormat gaji dan bantuan mereka yang sudah sedia ada mereka boleh gunakan sebelum ini yang pernah kita edarkan,” katanya.

Ketua Menteri berkata, semua pelajar Sabah di Semenanjung juga telah mendapat bekalan makanan harian yang disediakan kerajaan negeri, justeru mereka tidak perlu keluar selalu untuk membeli barangan makanan.

Sementara itu katanya, semua institusi pengajian di Sabah yang mempunyai asrama atau hostel seperti Universiti Malaysia Sabah (UMS), politeknik dan di mana sahaja juga telah mendapat bekalan makanan yang secukupnya untuk diagihkan kepada para penghuninya.

“Di negeri Sabah kita berhubung rapat dengan universiti UMS 4,000 pelajar di situ kita sudah bagi garis panduan jangan ada himpunan ramai, bekalan makanan juga kita sediakan bukan hanya universiti mana-mana politeknik yang ada, mana-mana institusi yang ada asrama kita akan bagi bantuan makanan.


Kerajaan Sabah Tidak Lagi Membenarkan Mesin Slot Beroperasi Di Seluruh Sabah

KOTA KINABALU: Kerajaan Sabah bersetuju untuk tidak meneruskan pembaharuan lesen slot mesin di Sabah.

Timbalan Ketua Menteri Datuk Jaujan Sambakong berkata, keputusan itu diambil selepas beberapa kajian serta maklum balas awam dilakukan, bahawa aktiviti judi sangat memudaratkan kepada masyarakat Sabah.

“Kabinet sudah memutuskan perkara ini beberapa bulan lepas, selepas itu kita tidak lagi keluarkan lesen kepada premis untuk mengoperasikan mesin slot.

“Kena difahami, walaupun lesen berkenaan dikeluarkan oleh Kementerian Kewangan Pusat, tetapi untuk menjalankan perniagaan itu, ia di bawah kuasa Kementerian Kerajaan Tempatan dan Perumahan (KKTP),” katanya ketika ditemui selepas mewakili Ketua Menteri merasmikan Seminar Strengthening and Restructuring The Critical and Core Institutions of Democracy in Malaysia from The Perspective of Sabah, di sini.

Beliau berkata, kini kerajaan Sabah tidak lagi membenarkan mesin slot beroperasi di kesemua pihak berkuasa tempatan di Sabah.

Katanya, perkara itu sudah diputuskan dan surat pekeliling juga telah disampaikan kepada semua PBT yang mempunyai premis operasi mesin slot.

“Cuma yang ada kini, lesen yang belum tamat, seperti sekiranya ia tamat pada hujung 2019, maka selepas tamatnya nanti kita tidak akan memperbaharui lesen berkenaan.

“Perkara ini memudaratkan masyarakat kita, terdapat dalam kalangan yang ketagih dengan perjudian ini sehingga menyebabkan penceraian dalam keluarga, harta dilelong dan sebagainya,” katanya.

Jaujan yang juga Menteri KKTP berkata, melihat kepada perkara berkenaan, Kerajaan Sabah mengambil keputusan untuk menghentikan aktiviti berkenaan.

Katanya, sehingga kini terdapat lebih 70 lesen mesin slot dikeluarkan di negeri ini dan Sabah antara negeri yang membenarkan aktiviti perjudian itu diadakan secara meluas.

“Kita perlu mematuhi undang-undang ini… yang penting kita bersama-sama menjaga masyarakat kita… jangan ada sampai bergadai harta dan bercerai akibat gelaja negatif itu.

“Ini menjadi agenda kita bagi memastikan rakyat Sabah berada dalam keadaan baik, perniagaan ini pun tidak menyumbang kepada pertumbuhan ekonomi.

“Peniaga sahaja mungkin untung dan mereka yang suka kepada aktiviti ini tidak mendapat faedah.

“Keputusan diambil adalah demi kebaikan semua, peniaga tidak rugi sebab banyak lagi peluang perniagaan yang mampu mereka ceburi asalkan tidak memudaratkan masyarakat,” katanya.


Musa, Rahman Dahlan Halang Bung Terima Kembali Salleh Keruak

KOTA KINABALU: Pertikaian antara Datuk Seri Bung Moktar Radin dengan Tan Sri Musa Aman difahamkan berlaku disebabkan tindakan bekas Ketua Menteri Sabah itu yang cuba mengawal kembali UMNO Sabah.

Difahamkan, Musa yang disokong Datuk Seri Abdul Rahman Dahlan merupakan penentang utama terhadap tindakan Bung sebagai Pengerusi Badan Perhubungan UMNO Sabah menerima permohonan Datuk Seri Salleh Said Keruak kembali kepada UMNO.

Menurut sumber, UMNO kini berpecah kepada beberapa kumpulan termasuk Abdul Rahman yang turut menyokong Musa mengukuhkan kembali pengaruh beliau manakala Bung mendapat sokongan pemimpin-pemimpin baharu.

“Musa langsung tidak bersetuju dengan tindakan Bung menerima Salleh tetapi sekarang Bung adalah ketua UMNO Sabah, justeru berlaku pertembungan antara dua pemimpin ini.

“Musa dengan gandingan Abdul Rahman menentang sekeras-kerasnya Salleh kembali ke dalam UMNO Sabah dan kedua-duanya juga mahu mengawal kembali UMNO daripada Bung,” kata sumber kepada Borneo Today.

Menurut sumber itu, UMNO Sabah telah diberikan autonomi untuk menerima mana-mana ahli, namun Bung dikatakan menyerahkan UMNO Pusat untuk membuat keputusan.

Semalam, Pengarah Komunikasi UMNO Sabah, Ghazalie Ansing berkata, UMNO menerima sesiapa sahaja untuk menyertai parti itu termasuklah pemimpin-pemimpin lama.

Katanya, UMNO Bahagian Kota Belud perlu berlapang dada jika Salleh kembali ke dalam parti itu.

Kenyataan Ghazalie itu pasti menyemarakkan kemarahan Musa yang sememangnya mahu kembali untuk membersihkan imejnya selepas ditolak rakyat dalam pilihan raya umum lalu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam, 7 Dikhuatiri Lemas, 1 Maut & 1 Selamat

LAHAD DATU: Tujuh individu termasuk dua kanak-kanak dikhuatiri lemas manakala seorang maut dan seorang lagi selamat dalam kejadian bot karam di perairan Merabung, di sini semalam.

Mangsa selamat dikenali sebagai Long Sahlihi, 29, berasal dari Sibutu, Filipina, manakala mayat wanita yang ditemui terapung di laut Tanduo belum dikenal pasti identitinya.

Komander Pasukan Polis Marin (PPM) Wilayah Empat Sabah, Asisten Komisioner Mohamad Pajeri Ali berkata kejadian itu disedari jam 3.05 petang selepas sebuah bot nelayan menghubungi bilik gerakan PPM Lahad Datu untuk mendapatkan bantuan.

Katanya, ketika laporan diterima, pemanggil memaklumkan mereka baru saja menyelamatkan seorang lelaki yang dipercayai juragan bot yang karam.

“Pemanggil turut memaklumkan, juragan memberitahu lapan individu membabitkan dua kanak-kanak dan enam dewasa masih hilang di perairan berkenaan.

“Bertindak atas maklumat itu, sepasukan anggota PPM dikerah ke lokasi kejadian dan menemui mangsa lelaki dalam keadaan lemah dengan kecederaan melecur dibadan.

“Mangsa kemudiannya dihantar mendapatkan rawatan di klinik kesihatan Tungku manakala usaha mengesan mangsa lain yang masih hilang diteruskan,” katanya menerusi kenyataan media hari ini.

Mohamad Pajeri berkata, pada jam 9 pagi tadi, pihaknya menerima panggilan daripada orang awam yang memaklumkan menemui mayat wanita terapung di laut Tanduo kira-kira tiga batu nautika dari pantai.

“Berdasarkan maklumat itu, sepasukan anggota dikerah ke lokasi penemuan dan berjaya membawa naik mayat berkenaan sebelum dihantar ke Jeti Sahabat 16 untuk tindakan selanjutnya.

“Mayat mangsa sudah dihantar ke Hospital Lahad Datu untuk tindakan selanjutnya.

“Usaha mengesan tujuh lagi mangsa yang masih hilang sedang giat dijalankan,” katanya. -SabahNewsToday


Dua Warga Asing Ditahan Cuba Seludup Keluar Barang Kawalan

LAHAD DATU – Pada jam lebih kurang 10.30 malam semalam, Pasukan Polis Marin Lahad Datu telah berjaya menahan dan menangkap dua orang lelaki dipercayai warga asing apabila berjaya menahan sebuah _’pump boat_ ‘ dan telah menggagalkan cubaan menyeludup semasa menjalankan tugas Ops Gelora di kawasan laut Felda Sahabat 16, Lahad Datu.

Komander Pasukan Polis Marin Wilayah 4 Sabah, ACP Hj. Mohamad Pajeri Bin Ali berkata, ‘Kelihatan sebuah pam bot yang mencurigakan dan telah berjaya ditahan.

Hasil pemeriksaan lanjut mendapati bot pam tersebut menggunakan 3 unit enjin pam yang dijuragani oleh seorang lelaki warga asing berumur 40 tahun bersama seorang penumpang lelaki berumur 35 tahun juga warga asing. Pemeriksaan seterusnya di dalam ruangan bot tersebut telah menemukan tiga unit tong gas LPG jenama Petronas, enam bungkus gula jenama Prai dan 10 bungkus tepung gandum jenama Lili.

Kedua-dua lelaki tersebut didapati gagal menunjukkan dokumen kebenaran untuk membawa barangan kawalan daripada Kementerian Perdagangan salami Negeri Dan Hal Ehwal Pengguna(KPDNHEP).

Selain itu, kedua-dua lelaki tersebut juga gagal menunjukkan sebarang dokumen pengenalan diri yang sah serta melanggar Syarat Perintah Berkurung. Kedua-dua lelaki serta barang rampasan dibawa keep pangkalan Markas Operasi PPM Lahad Datu untuk siasatan lanjut.

Kes disiasat di bawah Seksyen 6(1)(c) Akta Imigresen 1959/63 iaitu tiada dokumen pengenalan diri yang sah.

Selain itu, siasatan juga turut dilakukan di bawah Akta Kawalan Bekalan 1961 iaitu membawa barang kawalan tanpa sebarang dokumen daripada pihak KPDNHEP serta melanggar Syarat Perintah Berkurung. – Pasukan Polis Marin


Pelajar Lemas Ketika Mandi Di Air Terjun Kionsom

KOTA KINABALU: Seorang pelajar perempuan ditemui lemas ketika mandi bersama beberapa rakannya di Pusat Pelancongan Air Terjun Kionsom, Inanam pagi tadi.

Dalam kejadian kira-kira pukul 10 pagi itu, mangsa Hazlina Midon, 14, pelajar Sekolah Menengah Kebangsaan (SMK) Kolombong, dikatakan berenang di kolam air terjun berkenaan sebelum disedari terapung tidak sedarkan diri.

Rakan mangsa yang menyedari kejadian itu segera menarik mangsa keluar sebelum menghubungi pihak berkuasa untuk mendapatkan bantuan segera.

Ketua Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Khatizah Rahaban berkata pihaknya menerima panggilan kecemasan pada pukul 10.28 pagi sebelum mengerahkan sebuah jentera bersama sembilan anggota dan pegawai ke lokasi kejadian

“Setibanya di lokasi kejadian, mangsa diberikan rawatan awal daripada pasukan paramedik Hospital Queen Elizabeth yang hadir memberi bantuan sebelum disahkan meninggal dunia.

“Anggota bomba kemudiannya bertindak mengangkat mangsa keluar ke jalan besar menggunakan alat pengusung daripada lokasi kejadian,” katanya ketika dihubungi.

Menurutnya mayat mangsa diserahkan kepada pihak polis untuk tindakan selanjutnya.

“Operasi menyelamat tamat pada pukul 11.50 pagi,” katanya.


Nak bercuti ke nak ‘honeymoon’?

“DIA hanya temankan saja kerana saya baru tiba di Sabah untuk bercuti.”

Itulah alasan wanita berusia 20-an, selepas dia dan teman lelakinya ditahan di bilik hotal bajet, di Putatan, malam tadi.

Wanita terbabit yang berasal dari Kuala Lumpur ditahan bersama pasangannya berusia 20-an oleh penguat kuasa Jabatan Hal Ehwal Agama Islam Negeri Sabah (JHEAINS) dalam satu operasi cegah maksiat.

Ketika serbuan 1.30 pagi itu, penguat kuasa JHEAINS terpaksa menunggu hampir 10 minit untuk pasangan terbabit membuka pintu bilik.

Selepas disoal siasat oleh pegawai penguat kuasa JHEAINS, kedua-dua mereka mengaku belum berkahwin.

Wanita terbabit yang baru tiba dari Kuala Lumpur malam tadi, mengatakan datang ke Sabah untuk bercuti dan menyewa bilik di hotel berkenaan, manakala pasangannya dari Papar.

Ketua Operasi JHEAINS, Norisham Pura berkata, pasangan berkenaan antara tujuh pasangan yang ditahan dalam tiga serbuan berasingan iaitu di taman perumahan dan dua hotel bajet di Putatan.

“Semua pasangan ditahan selepas didapati tinggal berdua-duaan dengan pasangan bukan mahram.

“Semua mereka ditahan berusia antara 17 hingga 56 tahun dan di bawa ke Balai Polis Putatan bagi urusan laporan dan dokumentasi,” katanya ketika ditemui.

Menurutnya, semua mereka disiasat mengikut Seksyen 84 Enakmen Kesalahan Jenayah Syariah Negeri Sabah 1995.

Terdahulu, operasi yang bermula kira-kira 11 malam dan berakhir pada 4 pagi itu membabitkan anggota polis dan Majlis Daerah Putatan (MDP).

Sementara itu, operasi di taman perumahan Teluk Viilla, di sini, turut disertai oleh komuniti Skim Rondaan Sukarela (SRS) dan Jabatan Sukarelawan Malaysia (RELA). – Harian Metro


222 PATI Indonesia Dihantar Pulang Ke Negara Asal

TAWAU : Setelah tertangguh sejak Jun lalu, program penghantaran pulang Pendatang Asing Tanpa Izin (PATI) di Sabah, diteruskan hari ini.

222 PATI warga Indonesia dihantar pulang ke negara asal menerusi Program Penghantaran Pulang PATI Siri 12/2021 oleh Jabatan Imigresen Malaysia, (JIM) Negeri Sabah dengan kerjasamaKonsulat Jenderal Republik Indonesia, Kota Kinabalu.

JIM Sabah dalam satu kenyataan hari ini memaklumkan kesemua PATI warganegara Indonesia itu ditahan di Depot Imigresen Tawau sejak tahun lalu dan mereka dihantar pulang melalui Pelabuhan Tawau kePelabuhan Nunukan, Indonesia.

Prosedur kesihatan yang ketat termasuk ujian saringan COVID-19 dan proses pengasingan PATI bagi suatu tempoh yang ditetapkan turut dilakukan, bagi memastikan tiada penularan jangkitan COVID-19 di kalangan PATIsebelum proses penghantaran pulang.

Langkah ini selaras dengan Prosedur Operasi Standard, SOP yang ditetapkan Kementerian Kesihatan Malaysia.

Kesemua PATI yang ditahan telah melakukan pelbagai kesalahan mengikut AktaImigresen 1959/63 dan Peraturan – Peraturan Imigresen 1963.

Sejak 1 Januari hingga 10 Disember lalu, Jabatan Imigresen Malaysia, Negeri Sabah telah mengusir 2,659 orang PATI ke negara asal.

Mereka terdiri 1,178 warganegara Filipina, 1,115 rakyat Indonesia manakala 366 lagi dari pelbagai negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kos Penyelenggaraan Jalanraya Tinggi Akibat Kenderaan Lebih Muatan

KOTA KINABALU: Kerajaan negeri mahu penekanan dalam penguatkuasaan terhadap kenderaan lebih muatan yang menggunakan jalan raya bagi mengurangkan kos selenggaraan jalan sedia ada.

Ketua Menteri, Datuk Seri Mohd Shafie Apdal berkata beliau akan berjumpa dan berbincang dengan agensi-agensi yang terlibat sebagai usaha untuk mengelakkan perbelanjaan berulang setiap tahun.

“Banyak lori muatan lebih 35 tan menggunakan jalan-jalan sedia ada. Hal ini sepatutnya terdapat penguatkuasaan yang dilakukan.

“Ini kerana, jalan sedia ada memerlukan penyelenggaraan. Terdapat jalan yang perlu kita buat tetapi tidak dapat dilaksanakan kerana peruntukan yang tidak mencukupi.

“Inilah yang perlu kita uruskan selain kita pastikan supaya peruntukan yang ada digunakan untuk membuat jalan baharu,” katanya.

Beliau berkata demikian ketika menjawab soalan tambahan Datuk Bolkiah Ismail (Warisan-Pitas) berkenaan usaha kerajaan untuk memastikan pembinaan jalan baharu dalam Rancangan Malaysia Ke-12 (RMK12) di Dewan Undangan Negeri (Dun), hari ini.

Beliau menjelaskan bahawa, pada RMK12 kelak, kos dalam penyelenggaraan jalan raya akan dikurangkan sebagai usaha untuk menyediakan infrastruktur yang lebih berkualiti.

Katanya beliau juga telah memaklumkan Menteri Kerja Raya untuk memastikan setiap penyelenggaraan dan pembinaan jalan baharu perlu lebih berkualiti agar ia tidak mudah rosak.

“Inilah yang dikatakan pembangunan yang seimbang. Kerajaan perlu melihat jalan kampung mana yang perlu dibina supaya membolehkan kita mengeluarkan hasil-hasil ekonomi masyarakat atau disebabkan bilangan penduduk yang ramai.

“Dengan kewangan yang terbatas di negeri ini, kita perlu penjimatan dalam pembangunan melalui pembangunan seimbang,” katanya.

Sementara itu, bagi menjawab soalan tambahan Datuk Seri Masidi Manjun (Bersatu-Karanaan) berkata disiplin dalam menjayakan setiap pembangunan RMK12 turut menjadi keutamaan kerajaan negeri.

“Kita perlu menyediakan landasan untuk memantau dan memastikan pelaksanaan RMK12 dalam negeri dapat dijayakan.

“Terdapat beberapa pendekatan yang kita lalui. Namun, yang penting bagi kita adalah memastikan supaya kerajaan mahupun jawatankuasa sedia ada lebih berdisiplin dari segi pelaksanaannya,” jelasnya.


Dr M Akan ‘Peningkan’ WARISAN, Kata Ahli Akademik

KOTA KINABALU: Kenyataan Warisan mengenai kemungkinan membolehkan Dr Mahathir Mohamad menyertai parti itu mengundang amaran daripada seorang ahli akademik tentang kesukaran yang akan dihadapi parti itu dalam berdepan para penyokong.

Pemimpin Warisan akan perlu menjelaskan banyak perkara, kata Arnold Puyok dari Universiti Malaysia Sarawak.

“Mereka perlu jelaskan fokus parti, hala tujunya, dan wawasannya kerana Mahathir tidak dikenali sebagai seorang yang menyokong autonomi untuk Sabah,” katanya kepada FMT.

Beliau mengulas kenyataan Pengerusi Warisan, Liew Vui Keong baru-baru ini yang menjawab laporan tentang spekulasi mengatakan bekas perdana menteri itu mungkin menyertai parti itu.

Liew berkata pemimpin Warisan akan perlu pertimbangkan pindaan pada perlembagaan parti bagi menjadikan ia parti nasional untuk membolehkan penyertaan Mahathir.

Puyok tidak yakin Warisan akan ada kuasa tarikan di luar Sabah.

Beliau tertanya adakah Warisan kini sedia mengendurkan fahaman hak Sabahnya dan slogan berkaitan, mengatakan ia memainkan peranan dalam kejayaan pada pilihan raya umum 2018.

Presiden Parti Solidariti Tanah Airku Jeffrey Kitingan percaya Liew tidak memikirkan perkara itu semasak-masaknya sebelum membuat kenyataan itu.

Katanya, penyertaan Mahathir bermakna bekas perdana menteri itu perlu menurut perintah Presiden Shafie Apdal.

“Saya tak fikir Mahathir sedia merendahkan dirinya kecuali beliau lebih terdesak daripada Shafie,” tambahnya.

Beliau juga berkata kesediaan Warisan menerima Mahathir agak ironik memandangkan parti itu berulang kali berikrar akan menuntut semula hak ngeri mengikut Perjanjian Malaysia 1963 dan bekas perdana menteri itu didakwa menafikan hak-hak itu.

“Sekiranya Mahathir sertai parti itu dan menjadi pengerusinya, ia memberi gambaran Shafie dan partinya bawah perintah Tanah Melayu,” tambahnya.

Bekas perdana menteri itu juga dituduh mendalangi Projek IC di Sabah, iaitu dakwaan pemberian kewarganegaraan kepada pendatang secara sistematik.

“Projek IC 2.0 masih boleh berlaku,” kata Kitingan. “Sekiranya ia berlaku, kita akan terpaksa melupakan saja Perjanjian Malaysia dan hak negeri.”

Seorang pemimpin kanan Warisan beritahu FMT tidak semua dalam parti itu ingin Mahathir menjadi ahli parti.

Bagaimanapun, keputusan terserah kepada Shafie dan setiausaha parti, katanya.

Beberapa pengulas politik berkata Warisan sepatutnya tumpu kepada kecekapan kerajaan negeri dan bukan terlalu fokus kepada politik.

Cadangan tentang keahlian Mahathir itu dilihat sebagai cubaan Warisan memastikan ia dapat bertahan di sebalik peletakan keahlian ahli akar umbi dan beberapa ahlinya dikehendaki Suruhanjaya Pencegahan Rasuah Malaysia dan Lembaga Hasil Dalam Negeri.

Kerajaan negeri sering dikritik kreana tidak menunjukkan keazaman secukupnya untuk memulakan projek yang akan memanfaatkan ekonomi Sabah.

Ahli majlis tertinggi Umno Abdul Rahman Dahlan mengkritik Shafie susulan dakwaan tiada tindakan susulan kepada pengumuman sebelum ini.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MR. D.I.Y. Tawar 1,000 Peluang Kerja

KUALA LUMPUR: Syarikat tempatan, MR. D.I.Y. menawarkan lebih 1,000 pekerjaan kepada rakyat Malaysia untuk memenuhi peningkatan permintaan bagi kepakaran yang relevan di cawangan seluruh negara dan ibu pejabatnya di Selangor.

Pengarah Urusannya, Adrian Ong, berkata terdapat kekosongan untuk rakyat Malaysia dengan set kemahiran relevan di lebih 600 cawangannya seluruh negara.

“Pandemik COVID-19 meletakkan kita dalam situasi tidak pernah dialami sebelum ini, yang memerlukan isu kesihatan dan ekonomi ditangani. Sebagai peruncit produk hiasan dan keperluan rumah yang pantas berkembang, MR. D.I.Y. mampu mengekal dan menambah tenaga kerja, bagi menyokong ekonomi Malaysia,” katanya dalam satu kenyataan.

Tawaran itu yang sah selama tiga bulan dari 1 Jun turut menggalakkan permohonan daripada orang kelainan upaya (OKU),

Peruncit itu turut menawarkan manfaat menarik termasuk perlindungan perubatan, diskaun kakitangan, kenaikan dan bonus tahunan, lawatan syarikat, selain peluang pertumbuhan kerjaya dan kenaikan pangkat.

Ong berkata, MR. D.I.Y. gembira dapat menarik minat pencari kerja yang mencari peluang untuk membina karier jangka masa panjang yang menarik selain turut mengalu-alukan individu yang cerdas, bersemangat dan rajin untuk menyertai pasukan yang sedang berkembang di ibu pejabat mereka atau di rangkaian kedainya.

Syarat kelayakan, pemohon mestilah berumur 18 tahun ke atas dan memiliki ijazah dan atau diploma (untuk jawatan peringkat penyelia dan seterusnya) atau Sijil Pelajaran Malaysia (untuk jawatan lain).

“Di samping itu, terdapat juga banyak peluang pekerjaan bagi peringkat pengurusan kanan, eksekutif serta graduan baharu di pelbagai jabatan,” katanya.-BERNAMA


Covid-19: 51 Kes Positif Baharu Di Sabah Daripada Penjara Kepayan

KOTA KINABALU : Sebanyak 51 kes daripada keseluruhan 242 kes baharu Covid-19 di Sabah pada Rabu adalah daripada Kluster Tembok di Penjara Kepayan di sini, kata Menteri Kerajaan Tempatan dan Perumahan Sabah, Datuk Masidi Manjun.

Beliau berkata, jumlah kes baharu Kluster Tembok itu juga menyumbang kepada 99 kes baharu di Kota Kinabalu hari ini dengan 66 kes dikesan melalui saringan kluster dan 33 kes lagi daripada saringan lain.

“Selain Kluster Tembok, turut mencatat kes baharu di Kota Kinabalu hari ini ialah dua kluster melibatkan pekerja di pelantar minyak iaitu Kluster Ocean Blue dan Kluster Coral masing-masing mencatat lima kes hari ini (Rabu).

“Satu lagi kluster di Kota Kinabalu iaitu Kluster Tanjung Aru Baru melibatkan penularan komuniti turut mencatat lima kes baharu hari ini…dengan 242 kes baharu hari ini kes kumulatif Covid-19 di Sabah mencatat 69,445 kes,” katanya menerusi kenyataan di sini malam Rabu.

Sementara itu, beliau berkata, satu kluster baharu direkodkan hari ini iaitu Kluster Limbawang di Beaufort melibatkan penularan jangkitan dalam komuniti dipercayai tercetus semasa majlis pengebumian di Kampung Gelilia Padas Damit pada 20 Jun lepas.

“Kes indeks seorang lelaki berusia 35 tahun dari Kampung Kelabu disahkan positif ujian saringan di Klinik Kesihatan Padas Damit pada 21 Jun lepas setelah mengalami gejala demam sejak 19 Jun…sehingga hari ini sebanyak 30 kes dikesan melibatkan kluster ini,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rebut kawasan sampai tergolek dalam perigi

NEW DELHI: Dua harimau bintang yang tergolek ke dalam sebuah perigi sedalam 15 meter di Bhatkalwadi, Maharashtra ketika bergaduh berjaya diselamatkan dari lemas, baru-baru ini.

Harimau bintang jantan yang dianggarkan berusia tujuh atau lapan tahun itu dilihat bercakaran berhampiran sebuah ladang tebu kerana perebutan kawasan, pagi Jumaat lalu.

Daily Mail melaporkan, penduduk kampung menghubungi Pusat Penyelamat Harimau Bintang Manikdoh di Junnar kerana bimbang haiwan itu akan lemas dalam air mencecah paras pinggang.

Pegawai perlindungan hidupan liar memandu sejauh kira-kira 80 kilometer ke perkampungan itu dan mengeluarkan harimau bintang terbabit menggunakan sangkar kayu besar yang diturunkan ke dalam perigi.

Ketika itu, dua harimau bintang berkenaan sudah berhenti bergaduh dan dalam keadaan lemah.

Penduduk yang mengerumuni perigi itu turut menjerit kata-kata semangat bagi memujuk dua haiwan terbabit memasuki sangkar.

Operasi itu mengambil masa tiga jam dan kedua-dua harimau bintang berkenaan dihantar ke pusat penyelamat untuk rawatan dan pemantauan. – Agensi


Pesawat berpatah balik gara-gara wanita tertinggal anak

JEDDAH – Sebuah pesawat Arab Saudi berlepas dari Jeddah menuju ke Kuala Lumpur terpaksa berpatah balik apabila seorang penumpang wanita tertinggal anaknya di lapangan terbang.

Juruterbang penerbangan SV832 dilapor meminta kebenaran pusat kawalan trafik udara untuk berpatah balik selepas seorang penumpang memberitahu kru dia tertinggal anaknya di terminal ‘boarding’.

Rakaman video menunjukkan juruterbang terbabit menyampaikan ‘kisah’ tersebut kepada petugas pusat kawalan trafik udara dimuat naik ke Youtube dan mendapat 50,000 tontonan.

“Seorang penumpang tertinggal anaknya di terminal dan enggan meneruskan perjalanan.

“Bolehkah pesawat berpatan balik ke lapangan terbang?. kata juruterbang berkanaan.

Petugas yang ada mulanya terkejut dengan kisah tersebut, akhirnya memberi kebenaran untuk pesawat berpatah balik.

Tiada maklumat lanjut diperolehi tentang bagaimana si ibu boleh terlupa tentang anaknya. – Lovinsaudi.com/ Independent


Tidak Kemas Kini MySejahtera Bukan Kesalahan, Kompaun Dibatalkan – Ismail Sabri

KUALA LUMPUR : Tidak mengemas kini aplikasi MySejahtera bukan satu kesalahan di bawahAktaPencegahan dan Pengawalan Penyakit Berjangkit 1988 (Akta 342), dan tidak perlu dikompaun, kata Menteri Kanan (Kluster Keselamatan) Datuk Seri Ismail Sabri Yaakob.

Sehubungan itu beliau berkata, kompaun yang telah dikeluarkan oleh mana-mana penguatkuasa atas kesalahan tersebut, perlu dibatalkan.

“Pegawai penguatkuasa juga disarankan supaya tidak salah dalam membuat sebarang tafsiran berhubung SOP (prosedur operasi standard), yang telah dikuatkuasakan oleh kerajaan,” katanya dalam kenyataan berhubung Perintah Kawalan Pergerakan (PKP) di sini hari ini.

Sabtu lalu, dilaporkan seramai 29 pekerja syarikat minyak dan gas dilapor dikompaun RM2,000 setiap orang, manakala dua pekerja kilang memproses ayam dikenakan RM1,500 setiap orang, kerana tidak mengemas kini status kesihatan di aplikasi MySejahtera, ketika memasuki tempat kerja.

Ketua Polis Perak Datuk Mior Faridalathrash Wahid kemudian dipetik sebagai berkata, kompaun tersebut akan dibatalkan.

Ismail Sabri bagaimanapun berkata, walaupun perkara tersebut tidak menjadi kesalahan di bawah Akta 342, rakyat perlu berintegriti dan mempunyai rasa tanggungjawab terhadap aplikasi tersebut.

Ini kerana beliau berkata, MySejahtera merupakan aplikasi dibangunkan kerajaan bagi membantu pengawasan penularan wabak COVID-19 di dalam negara, dengan membolehkan pengguna melaksanakan penilaian kesihatan kendiri.

“Justeru, aplikasi ini bukan hanya untuk mengimbas sekiranya memasuki sesuatu tempat, tetapi lebih penting adalah melakukan kemas kini setiap hari, malah setiap masa sekiranya perlu bergantung kepada pergerakan serta aktiviti kita pada hari terbabit.

“Sebagai rakyat kita bukan hanya perlu jujur dalam memberikan maklumat berkaitan diri kita, tetapi juga memegang amanah untuk memastikan setiap maklumat diberikan adalah tepat dan benar,” katanya.

Dalam pada itu Ismail Sabri berkata, syarikat atau kilang yang melanggar SOP antaranya dengan beroperasi lebih masa dan ingkar arahan bekerja dari rumah, kompaun hanya dikenakan kepada majikan dan bukan pekerja.

“Jika ia berlaku, maka tindakan penguatkuasaan perlulah dibuat kepada majikan atau syarikat, kerana kesalahan bukan dilakukan pekerja kerana mereka terpaksa akur arahan majikan. Maka tindakan kompaun boleh dikeluarkan kepada pihak syarikat, kilang atau majikan, yang memberikan arahan,” katanya.

Menurutnya sejak 1 Jun sehingga kini, sebanyak 41 kompaun telah dikeluarkan ke atas premis perniagaan yang gagal mematuhi SOP PKP 3.0.

Sementara itu katanya, beberapa lokaliti di Sabah akan dikenakan Perintah Kawalan Pergerakan Diperketatkan (PKPD) bermula 9 sehingga 22 Jun ini, iaitu di Taman Perdana, Lahad Datu; Kampung Narandang, Kudat dan Kampung Tanjung Batu Darat, Taman Apas Permai,  Bandar Sri Indah, Taman Megah Jaya serta Jalan Budi, Sri Tanjung di Tawau.

Turut dikenakan PKPD ialah Politeknik Sultan Azlan Shah, Muallim, Perak untuk tempoh sama.

Ismail Sabri turut memaklumkan bahawa PKPD di Taman Seri Ketiau dan Taman Desa Seri Ketiau di Putatan; Kampung Sungai Imam, Tawau, Sabah serta di tiga mukim di Lipis, Pahang, akan ditamatkan esok seperti dijadualkan.

Manakala PKPD Bandar Triang, Bera, Pahang yang dijadualkan tamat 11 Jun, turut ditamatkan esok. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


19,090 Lagi Kes Baharu Covid-19 Hari Ini

PUTRAJAYA: Kementerian Kesihatan melaporkan 19,090 kes baharu Covid-19 dalam tempoh 24 jam lepas.

Menerusi ciapan di Twitter, Ketua Pengarah Kesihatan, Dr Noor Hisham Abdullah berkata keseluruhan jangkitan kini mencecah 2,975,422 kes.


Ditemui Mati Dalam Kereta Akibat Masalah Cinta

PENAMPANG: Kecewa berdepan masalah cinta dengan kekasih dipercayai punca seorang lelaki membunuh diri di dalam kenderaannya di Tanah Perkuburan Kampung Divatto, di sini, hari ini.

Dalam kejadian jam 7.30 pagi itu, mangsa berusia 40-an ditemui abang kandungnya dalam keadaan tidak sedarkan diri sebelum bertindak menghubungi polis untuk mendapatkan bantuan segera.

Ketua Polis Daerah Penampang, Deputi Superintendan Mohd Haris Ibrahim berkata, menerusi panggilan telefon itu, abang mangsa menyatakan adiknya berada dalam tidak sedarkan diri dan dipercayai sudah meninggal dunia.

Katanya, sebaik menerima maklumat itu, sepasukan polis dikerah ke lokasi kejadian untuk menjalankan siasatan.

“Siasatan awal di lokasi kejadian mendapati, mangsa berada di tempat duduk pemandu Proton Wira dalam keadaan tidak sedarkan diri.

“Siasatan lanjut kemudiannya mendapati terdapat satu saluran hos yang disambungkan dari ekzos kenderaan ke dalam kereta melalui cermin pintu belakang,” katanya ketika ditemui, hari ini.

Mohd Haris berkata, kejadian dipercayai dilakukan sendiri oleh mangsa berdasarkan tiada sebarang unsur-unsur jenayah dikesan di lokasi.

“Pihak polis percaya mangsa membunuh diri akibat masalah dengan kekasih berdasarkan nota yang mangsa tinggalkan di dalam kereta.

“Walau bagaimanapun, siasatan akan diteruskan dan kes diklasifikasikan sebagai kematian mengejut (SDR),” tegasnya. – AsiaTimes


Itali Rekod Kematian Tertinggi Sehari, Lebih 6,000 Korban Seluruh Dunia

PARIS: Itali semalam merekodkan 368 kematian yang juga angka korban tertinggi dalam sehari, akibat COVID-19 yang sudah meragut lebih 6,000 nyawa di seluruh dunia, setakat ini.

Bilangan itu menjadikan jumlah kematian di Itali kini mencecah 1,809 mangsa, iaitu lebih separuh daripada keseluruhan kes pesakit meninggal dunia akibat virus berkenaan di luar China.

Perkembangan itu sekali gus menyaksikan kerajaan negara Eropah terus bergelut memerangi COVID-19 dengan meningkatkan langkah menyekat penularannya yang pantas.

Malah, Vatican mengambil keputusan drastik membatalkan sambutan minggu Easter, ketika pemimpin di utara Itali memberi amaran berhubung masalah kekurangan alat bantuan pernafasan dan katil bagi menampung pertambahan ramai pesakit virus itu.

Kafe, kedai serta restoran di seluruh Perancis dan Sepanyol, iaitu antara negara paling terkesan dengan COVID-19 di Eropah, ditutup bagi membanteras pandemik berkenaan.

Perancis mengarahkan penutupan semua perniagaan tidak penting, manakala Sepanyol memutuskan tindakan lebih ketat dengan turut melarang orang ramai keluar rumah kecuali untuk bekerja, mendapatkan penjagaan perubatan atau membeli makanan.

Kes juga meningkat di Jerman yang melaksanakan kawalan sempadan dengan Perancis, Austria, Switzerland, Luxemburg and Denmark mulai hari ini.

Hingga semalam, jumlah kes COVID-19 disahkan di seluruh dunia telah menjangkau 163,930 dengan 6,420 kematian membabitkan 141 negara dan wilayah, menurut angka yang dikumpulkan AFP daripada sumber rasmi. – AFP


Bapa Rogol Anak Kandung 36 Kali Sampai Beranak 6, Alasan Sebab Nak Ajar Cara Bersetubuh

Seorang bapa dari Wales telah didapati bersalah atas 36 dakwaan rogol dan 1 dakwaan gangguan seksual lepas merogol anak sendiri selama dua dekad.

Menurut Wales Online, lelaki yang tak boleh dinamakan bagi melindungi identiti mangsa ini dilaporkan telah memberitahu anaknya yang dia nak ajar cara untuk have sex supaya anaknya tahu apa nak buat bila dah ada teman lelaki nanti.

Dia kemudiannya berulang kali merogol anaknya selama 20 tahun dan telah mengandungkan wanita malang ini sekurang-kurangnya ENAM KALI! Mangsa memberitahu mahkamah yang dia dah mengandung sejak usianya 14 tahun tapi hanya buat laporan polis pada tahun 2018.

Lelaki ini dikatakan bukan je dah rogol anak kandungnya sendiri, anak yang dilahirkan hasil perlakuan sumbang ini pun dia rogol juga. Apa jenis nafsu ni?

Hakim yang dilantik untuk mengendalikan kes ini mengatakan yang ini adalah kes paling teruk yang dia pernah handle sepanjang 40 tahun jadi hakim.

Kes awak ni kes paling teruk pernah saya dengar dan saya akan pastikan yang awak dapat hukuman paling lama sekali.”

Pendakwa raya juga mengatakan yang bapa ini turut menggunakan sihir untuk manipulasi mangsa-mangsanya termasuk mencipta mistik palsu dan memberitahu mangsa untuk melakukan perlakuan seks bersamanya.

Apabila diberikan bukti, lelaki ini mengaku yang dia telah melakukan hubungan seks ke atas anaknya sejak wanita itu berusia 14 tahun namun menambah yang mangsa mengugut supaya dia meneruskan hubungan seksual antara mereka.

Eee ada je alasan tak nak mengaku salah!


Kemasukan Ke Sabah Masih Perlu Jalani RTK-Antigen

KOTA KINABALU: Kerajaan negeri mengekalkan keperluan untuk menjalani ujian RTK-Antigen untuk kemasukan ke Sabah.

Bagaimanapun, pengecualian menjalani kuarantin turut diberikan.

Menteri Kerajaan Tempatan dan Perumahan, Datuk Seri Panglima Masidi Manjun berkata demikian dalam satu kenyataan hari ini.

Untuk kes positif baharu Covid-19 hari ini, kes di Sabah meningkat kepada 60 kes, berbanding 36 kes semalam.

Beliau berkata, sebanyak 16 daerah mencatatkan kes baharu, dengan Keningau mencatatkan kes dua angka dan daerah-daerah lain mencatatkan kes satu angka.

Beliau berkata, daripada 60 kes baharu hari ini, Keningau mencatatkan 26 kes diikuti dengan Kota Belud (6), Tawau (4), Tuaran (4), Kota Kinabalu (3), Kota Marudu (3) dan dua kes di Tenom, Kinabatangan, Papar dan Beluran.

Manakala, satu kes dilaporkan di Kalabakan, Putatan, Nabawan, Kunak, Sipitang dan Tambunan.

Menurutnya, daripada 60 kes positif itu, sebanyak 29 kes dari saringan kontak rapat, saringan bergejala tujuh kes, saringan kluster sedia ada satu kes dan 23 kes adalah dari lain-lain kategori.

Hari ini, seramai 42 orang pesakit telah sembuh, dengan bilangan kumulatif kes sembuh 53,510 orang. Manakala, kes kematian di Sabah kekal 387.

Setakat ini, sebanyak 54,355 kes Covid-19 dilaporkan di Sabah dengan 395 orang pesakit sedang menerima rawatan, iaitu 151 orang di hospital dan 244 orang di Pusat Kuarantin dan Rawatan Berisiko Rendah (PKRC).

Terdapat 17 orang ditempatkan di Unit Rawatan Rapi (ICU) dan tiga orang memerlukan alat bantuan pernafasan.

Bilangan keseluruhan katil di hospital, Pusat Tahanan Sementara/Penjara dan PKRC di Sabah 4,253 katil dan peratus penggunaan adalah 9.29 peratus.

Untuk penerima vaksin pula, sehingga kini sejumlah 41,957 orang telah menerima vaksin fasa pertama bagi Program Imunisasi Covid-19 Kebangsaan.

Bagi suntikan dos kedua Pfizer-BioNTech pula, secara kumulatif seramai 1,080 orang telah menerima suntikan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah longgar SOP Berdasarkan Situasi Pengurusan COVID-19 Yang Baik

KOTA KINABALU, 30 Jun : Dua Timbalan Ketua Menteri Sabah menjelaskan tindakan kerajaan negeri itu melonggarkan prosedur operasi standard (SOP) Fasa Satu Kawalan Pergerakan dalam Pelan Pemulihan Negara (PPN) adalah berdasarkan situasi semasa pengurusan COVID-19 dalam keadaan baik.

Datuk Seri Bung Moktar Radin dan Datuk Dr Jeffrey Kitingan dalam kenyataan berasingan hari ini berkata keputusan melonggarkan SOP berkenaan dibuat oleh Kabinet negeri setelah melihat situasi penularan COVID-19 di Sabah dapat diurus dan dikawal dengan baik seterusnya membolehkan ekonomi dipulihkan segera untuk rakyat.

Bung Moktar berkata keputusan kerajaan Sabah adalah berlandaskan data dan fakta selain jumlah kes harian yang masih pada tahap sederhana berbanding di beberapa negeri di Semenanjung.

“Kelonggaran ini perlu dilihat secara positif, namun kita juga tidak menafikan kehendak daripada Majlis Keselamatan Negara (MKN) pusat dan sudah pasti kita semua mahu penularan wabak COVID-19 ini dapat dicegah dan ditamatkan segera.

“Jika ada SOP yang boleh datangkan penularan jangkitan tinggi sudah pasti kerajaan negeri tidak akan longgarkan, apa yang penting sekarang kerajaan perlu percepatkan vaksinasi kepada seluruh rakyat di Malaysia termasuk di Sabah,” katanya.

Jeffrey pula berkata kelonggaran SOP itu antaranya membenarkan makan di premis restoran dilihat mudah dikawal dalam situasi pengurusan dan kawalan COVID-19 yang baik sekarang.

“Kelonggaran SOP ini mengambil kira pengurusan situasi kes COVID-19 di negeri ini yang berada pada tahap terkawal dan lebih baik dari tempat lain, setakat ini kerajaan negeri menangani kes COVID-19 di Sabah dengan sebaiknya,” katanya.

Semalam, Menteri Kerajaan Tempatan dan Perumahan Sabah Datuk Masidi Manjun dilaporkan berkata kerajaan Sabah telah mengemukakan SOP bagi Fasa Satu Kawalan Pergerakan dalam PPN kepada kerajaan Pusat dan pada masa ini menunggu pewartaan SOP tersebut.

Berdasarkan laporan Jabatan Kesihatan Negeri Sabah, jumlah kes positif baharu COVID-19 semalam adalah 178 kes menjadikan jumlah kumulatif sebanyak 69,203 kes, manakala 219 pesakit COVID-19 telah sembuh menjadikan jumlah kumulatif yang sembuh seramai 67,069 orang. – BERNAMA


Kerajaan Negeri masih tunggu agihan pendapatan cukai pelancongan

KUALA LUMPUR: Kerajaan Negeri Sabah masih menunggu pengagihan pendapatan cukai pelancongan daripada kerajaan Persekutuan yang belum disalurkan sejak suku ketiga 2017 sehingga penghujung 2018.

Timbalan Ketua Menteri Datuk Christina Liew berkata, sejumlah 50 peratus jumlah cukai pelancongan yang dijanjikan Menteri Kewangan Lim Guan Eng akan disalurkan pada suku pertama 2019.

“Pendapatan ini penting kepada Sabah dalam meningkatkan sektor pelancongan dalam negeri ini.

“Sektor pelancongan Sabah mencatatkan pendapatan tertinggi dalam sejarah iaitu RM8.342 bilion pada 2018, ia meningkat sebanyak 5.3 peratus berbanding 2017 yang hanya mencatat sebanyak RM7.83 bilion,” katanya ketika dalam perbahasan di Dewan Rakyat, di sini hari ini.

Beliau yang juga Ahli Parlimen Tawau berkata, Tawau mempunyai potensi besar untuk dibangunkan dalam sektor pelancongan dan boleh menjadikan lapangan terbang bandar itu kedua terbesar di Sabah.

Sementara itu, Christina juga menjelaskan bahawa terdapat keperluan untuk menambah jumlah bilik darjah di dua sekolah rendah di Tawau.

“Sekolah Kebangsaan Andrassy dan SK Ranggu wajar diberikan perhatian untuk menambah enam lagi bilik darjah bagi memenuhi peningkatan bilangan murid di kawasan berkenaan.

“SK Tanjung Batu kini berada di tahap yang tidak baik walaupun ia terletak di kawasan bandar. Sekolah yang dibina pada 1980 ini dilihat tidak lagi selamat untuk digunakan.

“Bilik darjah sekolah berkenaan perlu ditukar. Selain itu, satu blok bangunan kelas di Sekolah Menengah Kebangsaan Wallace Bay turut musnah dalam kebakaran pada Julai 2018. Keadaan itu menyebabkan para guru terpaksa mengajar di kelas sementara yang disediakan,” katanya.

Selain itu, katanya, Hospital Tawau juga memerlukan mesin mamogram yang baharu bagi menampung rawatan terhadap golongan wanita di bandar berkenaan.

Berkaitan komitmen kerajaan Persekutuan untuk meminda Artikel 1(2) Perlembagaan Persekutuan untuk menjadikan Sabah dan Sarawak rakan sekutu dengan Semenanjung Malaysia, Christina berkata ia adalah satu langkah positif dan berharap usaha itu akan menjadi legasi kepada Kerajaan Pakatan Harapan.

Sementara itu, berkaitan kajian semula persempadanan kawasan pilihan raya Sabah, beliau menjelaskan kepada Dewan Rakyat bahawa perkara itu sudah diluluskan dalam persidangan Dewan Undangan Negeri (DUN) Sabah pada Ogos 2016 yang bersetuju jumlah kerusi DUN akan ditambah dari 60 kepada 73 kesemuanya.

“Saya ingin mengetahui apakah tindakan yang diambil oleh Kerajaan Pusat bagi menghormati keputusan DUN Sabah,” katanya. – Utusan Borneo


Pelajar Mati Selepas Dipaksa Guru Berlari 20 Pusingan Kerana Terlambat 25 Minit Datang Ke Sekolah

Seorang pelajar lelaki berusia 14 tahun di Sulawesi, Indonesia, meninggal dunia selepas dipaksa gurunya untuk berlari sebanyak 20 pusing di bawah matahari terik kerana terlambat 25 minit datang ke sekolah.

Mangsa yang dikenali sebagai Fanly sebelum itu mengadu berasa pening selepas berlari dua pusingan dan merayu pada guru terbabit agar dia dibenarkan untuk berehat seketika.

Malangnya, guru itu membantah dan mengarahkan Fanly meneruskan larian itu sebagai hukuman di atas kelewatannya.

Tidak beberapa lama selepas itu, mangsa mengalami kepenatan dan pengsan akibat cuaca panas pada hari kejadian.

Mangsa dikejarkan ke unit kecemasan dan doktor segera memberi rawatan untuk menyelamatkannya sebelum disahkan meninggal dunia.

Ibu mangsa, Julin, 46, berkata, dia tidak tahu bagaimana perkara itu boleh berlaku dan anaknya tidak mempunyai masalah kesihatan.

Laporan bedah siasat masih belum didedahkan, tetapi punca kematian mangsa disyaki akibat tindakan guru terbabit.

Justeru, ibu bapa mangsa mahu menuntut keadilan dan menyerahkan kepada pihak polis untuk melakukan siasatan.

Malah, pasangan itu sedanga mempertimbangkan untuk mengambil tindakan undang-undang terhadap sekolah tersebut.

Sumber: Guanghua Daily, World of Buzz


Mayat Lelaki Ditemui: Tiada Dokumen Hanya Gambar Wanita Dalam Dompet

LAHAD DATU: Mayat seorang lelaki dengan kesan luka di kepala ditemui di kawasan parit, tepi jalan Batu 6, Jalan Utama Kampung Cocos, dekat sini, pagi tadi.

Ketua Polis Daerah Lahad Datu, Asisten Komisioner Nasri Mansor berkata mangsa dipercayai dalam lingkungan 30an ditemui mati oleh orang awam di kawasan terbabit, pukul 6.30 pagi.

Katanya pihaknya daripada Bahagian Jabatan Siasatan Jenayah (JSJ) dan pegawai penyiasat trafik bertindak ke lokasi kejadian.

“Hasil siasatan awal di lokasi, kedua-dua kasut mangsa tertanggal dan terdapat dua kesan luka di bahagian kepala mangsa.

“Kita menemukan dompet mangsa namun tiada dokumen pengenalan diri dijumpai manakala telefon bimbit mangsa pecah” katanya dalam kenyataan hari ini.

Beliau berkata terdapat serpihan lampu ditemui berhampiran mayat dan mangsa disahkan mati lebih 12 jam.

“Setakat ini siasatan dari semua aspek termasuk dari sudut trafik sedang dijalankan manakala klasifikasi kes akan ditentukan selepas bedah siasat.

“Tiada saksi kejadian ditemui namun kita menjumpai satu gambar wanita di dalam dompet mangsa dan kita mohon supaya wanita berkenaan dapat hadir ke balai polis bagi membantu siasatan,” katanya. – SabahNewsToday


(VIDEO) Jambatan Hubungkan Beberapa Kampung Di Kota Belud Runtuh

KOTA BELUD: Hujan lebat sejak lewat malam tadi telah menyebabkan beberapa lokasi di bandar Kota Kinabalu mengalami banjir kilat.

Terbaru, BernamaTV melaporkan bahawa jambatan besi sungai Panataran Kampung Malangkap yang menghubungkan beberapa buah kampung di Kota Belud telah runtuh.

Ia berikutan hujan tidak berhenti-henti di kawasan ini sejak malam tadi.

Menerusi video yang dimuatnaik oleh BernamaTv, dapat dilihat bahawa jambatan tersebut runtuh disebabkan oleh arus deras di sungai tersebut.

Pagi tadi, Bernama melalui ciapan di Twitter turut berkongsikan keadaan yang dilanda banjir. Antaranya ialah di Jalan Sulaman berdepan INTAN Kampus Sabah yang hanya boleh dilalui oleh kenderaan berat. – BERNAMA / SiakapKeli

Jambatan besi sungai Panataran Kampung Malangkap yang menghubungkan beberapa buah kampung di Kota Belud runtuh berikutan hujan tidak berhenti-henti di kawasan ini sejak malam tadi. pic.twitter.com/KTU0z3d8jL


Cubaan lima individu menyusup, seludup keluar barang kawalan gagal

TAWAU, 9 Jan – Usaha seorang juragan menyusup keluar bersama empat individu ke Filipina serta menyeludup 17 tong gas memasak dan 60 tong jerikin berisi minyak petrol, gagal selepas ditahan Agensi Penguatkuasaan Maritim Malaysia (APMM) di perairan Kinabutan di sini, malam tadi.

Pengarah Zon Maritim Tawau, Kepten Maritim Romli Mustafa berkata pihaknya yang menjalankan rondaan di sekitar kawasan tanggungjawab mengesan sebuah bot pam mencurigakan sebelum ditahan pada pukul 8.45 malam.

“Pemeriksaan mendapati juragan membawa empat penumpang yang juga sepasang suami isteri bersama dua anak perempuan dipercayai menuju keluar ke Filipina menggunakan laluan tidak sah.

“Kesemua mereka yang ditahan berumur antara dua hingga 35 tahun itu memiliki dokumen diri (pasport) yang sah,” katanya dalam satu kenyataan di sini, hari ini.

Romli berkata juragan tersebut turut gagal menunjukkan dokumen sah daripada Kementerian Perdagangan Dalam Negeri dan Hal Ehwal Pengguna (KPDNHEP) untuk membawa tong gas memasak serta minyak petrol, sekali gus dipercayai untuk diseludup ke negara jiran.

Dalam pada itu, katanya APMM akan terus meningkatkan pemantauan, rondaan dan penguatkuasaan dari semasa ke semasa bagi memastikan perlanggaran undang-undang dapat dibanteras dan dikurangkan.

“Malahan langkah berterusan itu bagi memastikan perairan Sabah khususnya Tawau, selamat serta terkawal,” katanya lagi.

Romli berkata orang ramai boleh menyalurkan sebarang aduan dan maklumat ke talian hotline Pusat Operasi Maritim Malaysia Tawau, 089-752115 atau hubungi bantuan kecemasan, MERS 999.


Pensyarah Wanita UMS Botakkan Kepala Sokong Pelajar Hidap Kanser

PENSYARAH WANITA UMS BOTAKKAN KEPALA SOKONG PELAJAR HIDAP KANSER TULANG

KOTA KINABALU: Seorang pensyarah wanita Universiti Malaysia Sabah (UMS) sanggup mencukur rambut bagi memberi sokongan kepada seorang pelajarnya yang menghidap penyakit kanser tulang tahap tiga.

Pensyarah Kanan Fakulti Perniagaan, Ekonomi dan Perakaunan, Dr Bamini KPD Balakrishnan, 39, mengambil keputusan untuk membotakkan kepala bagi melahirkan rasa empati kepada pelajarnya, Richelle Hii Hua Yin, 20, yang dikesan menghidap kanser itu pada hujung Februari lalu.

“Pada awalnya pelajar ini dikesan menghidap kanser tulang di bahagian lutut, namun sebelum menjalani rawatan kemoterapi yang pertama pada awal Mac, pemeriksaan yang dilakukan mendapati sel kanser telah merebak ke paru-paru.

“Semalam (16 Julai) dia telah menjalani rawatan kemoterapi kali ke-8, sebelum dua lagi rawatan susulan dan kita harapkan dia beransur sembuh dan pulih seperti sediakala,” katanya.

Beliau berkata demikian ketika dihubungi media, di sini, hari ini.

Menurut Dr Bamini, sebenarnya ada pelbagai cara untuk menunjukkan kebaikan dan sokongan kepada Richelle, tetapi Ketua Program Pemasaran itu lebih memilih untuk mencukur rambut bagi menunjukkan rasa kebersamaannya terhadap pelajar yang berasal dari Beluran Sabah itu.

“Saya mahu pelajar ini tahu bahawa kita semua ada untuknya dan dia tidak bersendirian melalui saat-saat sukar terutama dalam menanggung kesakitan yang dialami.

“Tiada niat untuk mencari populariti, saya cuma mahu memberikan dia galakkan dan keberanian untuk terus kekal positif.

“Saya juga ingin mengajak rakan-rakan dan orang ramai untuk mendoakan kesembuhan bagi pelajar ini,” ujarnya.

Dr Bamini berkata, Richelle merupakan pelajar yang aktif dalam kokurikulum dan baik dalam kurikulum.

“Beliau berjaya memperoleh keputusan yang cemerlang pada peperiksaan Semester 1 dengan Purata Nilai Gred Kumulatif (PNGK) 3.6, dan merupakan anggota Kor Sukarelawan Polis Siswa/Siswi (SUKSIS).

“Pada kesempatan ini, saya sebagai pensyarah juga ingin merakamkan penghargaan kepada Dekan FPEP Prof. Madya Dr. Raman Noordin, Timbalan Dekan Hal Ehwal Pelajar dan Pascasiswazah FPEP, Dr. Arif Kamisan Pusiran dan Bahagian Hal Ehwal Pelajar, Jabatan Hal Ehwal Pelajar UMS yang sentiasa menjaga kebajikan pelajar,” tambahnya.


Balkisyh Buntu Cari Bapa Kandung

Pelakon, Balkisyh Semundur Khan, 34, memohon jasa baik Jabatan Agama Islam Wilayah Persekutuan (JAWI) dalam memudahkan proses perkahwinannya dengan seorang duda berusia 34 tahun yang sudah tertunda hampir setahun selepas dia gagal mencari bapa kandungnya.

Balkisyh yang popular menerusi drama Mak Cun berkata, pihak terbabit meminta dia mengikut prosedur ditetapkan iaitu tampil dengan wali iaitu bapa kandungnya, Semundur Khan Gulam Khan.

Menurut Balkisyh, dia sudah berusaha mencari bapanya itu termasuk membuat semakan di Jabatan Pendaftaran Negara (JPN) dan Jabatan Imigresen, tetapi gagal.

“Ikut perancangan saya nak berkahwin hujung tahun lalu, tapi tertunda disebabkan masalah wali. Sejak itu saya mula mencari bapa. Ada dapat maklumat daripada keluarga di Sabah, tapi ia tidak tepat.

“Jadi, saya buat carian di JPN membabitkan rekod kematian dan alamat terakhir. Selepas dua minggu saya diberitahu ayah masih hidup sebab tidak ada rekod kematian dan alamat terakhirnya di Tawau, Sabah. Malangnya, rumah itu sudah dijual sejak lima tahun lalu.

“Dalam semakan Jabatan Imigresen pun ayah tiada rekod keluar masuk negara sejak empat tahun lalu. Jadi, saya semakin buntu dan tiada petunjuk langsung jika benar-benar pihak jabatan agama tetap mahukan wali daripada bapa kandung,” katanya kepada Harian Metro.

Balkisyh yang juga ibu tunggal anak dua berkata, dia sudah lapan kali turun naik pejabat agama namun permohonan tetap ditolak.

“Saya pernah menangis keluar dari pejabat agama sebab memikirkan kenapa terlalu rumit prosedur nak berkahwin. Kalau diikutkan saya janda dan pernah berkahwin. Tapi, saya tetap berusaha.

“Saya juga sudah cuba mengemukakan bapa saudara iaitu adik ayah untuk menjadi wali, tapi ditolak. Malah, saya pernah tanya apa penyelesaian terbaik dalam kes saya ini dan mereka tiada jawapan.

“Mereka juga mahukan saksi dalam kalangan ahli keluarga. Dalam keadaan wabak Covid-19 dan ketika pelaksanaan Perintah Kawalan Pergerakan (PKP) dan terbaharu Perintah Kawalan Pergerakan Bersyarat (PKPB), mustahil untuk saya ke sana atau mereka datang ke sini semata-mata untuk urusan perkahwinan,” katanya.

Menurut Balkisyh, pihak mahkamah hanya membenarkan dia menggunakan wali hakim selepas mendapat kelulusan daripada JAWI.

Balkisyh berkahwin dengan Mohd Aizad Rosli pada 2007 dan bercerai pada 5 September 2017.

Hasil perkahwinan itu, mereka dikurniakan dua anak iaitu Nur Qalesya, 9, dan Muhamad Nor Qaisyh Khan, 4.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Ismail Sabri Sudah Menang, Esok Kami Bertolak Ke Istana Negara’ – Ahmad Maslan

KUALA LUMPUR: Ahli Parlimen Bera, Datuk Seri Ismail Sabri Yaakob berjaya mengumpul jumlah surat akuan (SD) tertinggi iaitu dengan 114 sokongan sekali gus mengangkat beliau sebagai Perdana Menteri Malaysia ke-9.

Menerusi satu tangkap layar pengesahan daripada Setiausaha Agung UMNO, Datuk Seri Ahmad Maslan yang tular di aplikasi WhatsApp, kesemua 114 ahli Dewan Rakyat itu akan dipanggil ke Istana Negara pagi nanti.

“Esok Khamis, 19 Ogos bermula pukul 10 pagi, kami Ahli Parlimen UMNO dan Barisan Nasional (BN) akan bertolak ke Istana Negara dari WTCKL (Pusat Dagangan Dunia Kuala Lumpur) dengan menaiki bas.

“Hanya kumpulan yang menang sahaja dijemput untuk pengesahan sokongan sekali lagi di Istana Negara. Ini bererti, Ismail Sabri dengan izin Allah S.W.T adalah calon Perdana Menteri yang menang,” katanya dalam tangkap layar itu.

Utusan Malaysia juga telah mendapatkan pengesahan daripada Ahmad Maslan sendiri.

Bagi penjadualan sesi menghadap Yang di-Pertuan Agong, Gabungan Parti Sarawak (GPS) akan menhadap pada pukul 10 pagi dan kemudian disusuli oleh Parti Pribumi Bersatu (Bersatu) pada pukul 11 pagi.

Pada pukul 2 petang adalah sesi menghadap bagi UMNO dan BN serta yang terakhir ialah Pas pada pukul 4 petang. – UTUSAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


510 Tahanan PTS Kota Kinabalu, Tawau Positif COVID-19

KOTA KINABALU: Seramai 510 tahanan di Pusat Tahanan Sementara (PTS) Kota Kinabalu dan Tawau disahkan positif COVID-19.

Mereka antara 3,124 tahanan yang menjalani saringan bermula 30 Oktober di PTS Kota Kinabalu dan 2 November bagi PTS Tawau.

Pengarah Keselamatan Negeri, Majlis Keselamatan Negara (MKN) Sabah, Sharifah Sitti Saleha Habib Yussof, berkata pihaknya sudah mengambil segala langkah yang perlu dalam usaha mencegah penularan wabak berkenaan di PTS.

Katanya, ia termasuk memberhentikan sesi lawatan pihak luar termasuk ahli keluarga tahanan PTS kecuali membabitkan aspek keselamatan, pihak konsul dan kedutaan negara luar.

“Bagi kes positif yang dikesan di PTS Kota Kinabalu dan Tawau, ia membabitkan tahanan baharu yang mendapat keputusan negatif pada ujian saringan pertama dan tidak bergejala.

“Bagaimanapun, selepas ditempatkan di dalam PTS melebihi 14 hari, tahanan mula menunjukkan gejala seperti demam dan batuk sebelum disahkan positif COVID-19. Kes ini masih dalam siasatan Jabatan Kesihatan Negeri Sabah (JKNS),” katanya pada sidang media di PTS Kota Kinabalu, hari ini.

Yang turut hadir, Ketua Polis Daerah Kota Kinabalu, Asisten Komisioner Habibi Majinji.

Sharifah berkata, pelbagai tindakan sudah diambil termasuk mewujudkan pengezonan blok dan mengasingkan tahanan mengikut kategori.

Katanya, pihak MKN juga turut dalam proses penilaian keperluan ‘makeshift treatment centre’ (MTC) bagi memudahkan pelaksanaan rawatan dalam kawasan Perintah Kawalan Pergerakan Diperketatkan (PKPD).

“Bagi memutuskan rantaian dan risiko penularan di luar PTS Kota Kinabalu, semua tahanan yang sedang dirawat di hospital dijaga oleh Jabatan Imigresen (Imigresen) Sabah.

“Bagi PTS Tawau, Imigresen Tawau membantu kawalan keselamatan bagi orang tahanan yang berada di pusat kuarantin atau pusat rawatan tambahan,” katanya.

Sementara itu, bagi mengatasi masalah kesesakan pula, Sharifah berkata, MKN Sabah menggesa pengaktifan segera pusat kuarantin tahanan PATI untuk pengasingan antara tahanan mengikut kategori bagi menghentikan penularan wabak berkenaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beri Pegawai Polis RM650, Buruh Ditahan SPRM

KOTA KINABALU: Seorang lelaki ditahan Suruhanjaya Pencegahan Rasuah Malaysia (SPRM) Sabah, hari ini selepas cuba merasuah pegawai polis sebanyak RM650.

Pemegang pas IMM13 berusia 38 tahun itu ditahan di Pejabat SPRM Sabah, di sini, jam 5.30 petang tadi.

Menurut sumber, suspek yang bekerja sebagai buruh dikatakan cuba memberi suapan bagi melepaskan diri daripada ditahan kerana melakukan kesalahan memandu tanpa lesen.

Pengarah SPRM Sabah, Datuk S Karunanithy ketika dihubungi mengesahkan tangkapan berkenaan.

“Suspek ditahan selama 24 jam untuk siasatan lanjut dan tangkapan itu adalah hasil kerjasama antara Polis Diraja Malaysia (PDRM) serta SPRM Sabah dalam usaha membanteras gejala rasuah.

“Kes disiasat mengikut Seksyen 17(b) Akta SPRM 2009,” katanya.

Sementara itu, beliau mengingatkan orang ramai supaya tidak memberikan sebarang sogokan kepada mana-mana anggota agensi penguat kuasa atau penjawat awam kerana ia satu kesalahan mengikut Seksyen 17(b) Akta SPRM 2009. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Taktik Sorok Rokok Seludup Dalam Lori Minyak Gagal

TAWAU: Taktik seorang lelaki menyembunyikan 74,900 bungkus rokok seludup dalam lori tangki minyak dipandunya gagal mengaburi pihak berkuasa, selepas ditahan di Batu 21 Jalan Apas, Balung, dekat sini.

Suspek lelaki tempatan berusia 39 tahun itu ditahan sepasukan anggota Pasukan Gerakan Am (PGA) pada jam 7.20 pagi Rabu lalu, susulan hasil maklumat dan risikan.

Difahamkan, lori minyak berkenaan dalam perjalanan dari pusat bandar menuju ke Semporna sebelum ditahan untuk pemeriksaan.

Penolong Pegawai Pemerintah Batalion 14, PGA Tawau, Deputi Superintendan Abd Halim Ahmad berkata, pemeriksaan awal terhadap pemandu tidak menemukan sebarang pelanggaran undang-undang.

Bagaimanapun, katanya, pemeriksaan lanjut pada bahagian simpanan tangki lori berkenaan telah menemukan beberapa bungkusan memenuhi segenap ruang simpanan dalam lori tangki itu.

“Semua kotak dan bungkusan itu mengandungi pelbagai jenis dan jenama rokok seludup dipercayai tanpa cukai kastam dan disyaki untuk pasaran tempatan.

“Antara rokok yang rampas masing-masing adalah Astro Merah (24,500 bungkus); Surya Gudang Garam (16,700 bungkus); Astro Hijau (14,500 bungkus); LA Menthol (9,600 bungkus); Premium (9000 bungkus); dan A1 (600 bungkus),” katanya dalam satu kenyataan media di sini, hari ini.

Mengulas lanjut, Abd Halim berkata, nilai keseluruhan rampasan termasuk lori tangki dianggarkan berjumlah RM1,137,860.00.

“Tangkapan dan barang rampasan dibawa ke Ibu Pejabat Polis Daerah (IPD) Tawau untuk siasatan lanjut mengikut Seksyen 135(1)(d) dan Seksyen 135(1)(e) Akta Kastam 1967 yang boleh dihukum mengikut Seksyen 135(1)(v)(a) akta sama,” katanya. – BH Online


181 pelajar B40 terima bantuan kebajikan UMS

KOTA KINABALU, – Seramai 181 pelajar daripada keluarga berpendapatan rendah (B40) ditawarkan Universiti Malaysia Sabah (UMS) untuk melanjutkan pengajian peringkat Sarjana Muda melalui saluran kemasukan khas bagi sesi akademik 2018/2019.

Naib Canselor UMS, Prof Datuk Dr D Kamarudin D Mudin berkata jumlah itu adalah keseluruhan 202 orang yang ditawarkan, dan pelajar terpilih berkenaan mendaftar di UMS pada awal September lepas, dalam pelbagai bidang pengajian.

“Sehingga kini, jumlah pelajar B40 berdaftar di UMS sebanyak 452 orang, manakala kumpulan ketiga bagi sesi 2015/2016 seramai 84 pelajar berjaya menamatkan pengajian dan bakal menerima ijazah masing-masing pada majlis konvokesyen November ini,” katanya.

Beliau berkata demikian ketika berucap pada majlis penyampaian bantuan kebajikan dan ramah mesra pelajar B40 di kampus induk UMS, Likas di sini hari ini.

D Kamarudin berkata program kemasukan pelajar B40 itu dilaksanakan di UMS sejak sesi akademik 2013/2014 bagi membantu pelajar yang tercicir melanjutkan pengajian ke peringkat lebih tinggi.

Beliau berkata Jabatan Hal Ehwal Pelajar UMS turut memperuntukkan RM36,200 untuk membantu pelajar berkenaan memulakan kehidupan sebagai pelajar universiti.

“Alhamdulillah sehingga hari ini, UMS belum pernah menerima rungutan atau aduan berkaitan kebajikan pelajar yang diabaikan,” katanya.

Pada majlis itu, Yang Dipertua Majlis Ugama Islam Sabah (MUIS) Datuk Seri Dr Hasbullah Taha menyampaikan bantuan kebajikan kepada pelajar berkenaan.


Dipecat Bergambar Dengan Mayat Maradona

BUENOS AIRES: Seorang pekerja rumah pengebumian dipecat gara-gara tindakannya mengambil gambar bersebelahan keranda Diego Maradona.

Gambar mengejutkan itu menunjukkan pekerja terbabit memberikan reaksi bagus di tangannya di sebelah mayat legenda berusia 60 tahun itu.

Lelaki terbabit difahamkan ditugaskan untuk mempersiapkan mayat Maradona untuk upacara pengebumian.

Pemilik pusat pengebumian Sepelios Pinier mengesahkan kepada media tempatan bahawa pihaknya sudah memecat pekerja berkenaan.

Gambar yang tular di media sosial itu mencetuskan kemarahan peminat legenda Argentina yang memenangi Piala Dunia itu.

Seorang pemilik akaun Twitter menulis: “Dia sepatutnya digugurkan kewarganegaraan Argentina. Anda tidak sepatutnya melakukan perbuatan seperti itu. Jelas sekali tiada hormat.”

Maradona meninggal dunia ketika tidur selepas mengalami serangan jantung, kelmarin.

Legenda itu sedang menjalani rawatan di rumahnya di Tigre selepas keluar dari hospital 11 November lalu susulan pembedahan membuang darah beku di bahagian otak. – AGENSI


Sabah FC Tempang Tanpa 4 Pemain Import

KOTA KINABALU: Sabah Football Club (FC) mungkin bakal beraksi dengan hanya menggunakan seorang pemain import dalam dua aksi pertama Liga Super mereka di gelanggang lawan.

Dua perlawanan itu membabitkan pertemuan dengan Melaka United di Stadium Hang Jebat dan Kedah di Stadium Darul Aman.

Pengurus pasukan, Marzuki Nasir berkata, tiga daripada empat pemain itu kini sudah berada di Malaysia manakala seorang lagi dalam proses untuk masuk ke negara ini.

Katanya, kelewatan membawa masuk mereka adalah disebabkan proses dokumentasi serta peraturan ketat berkaitan Covid-19 berikutan pelaksanaan Perintah Kawalan Kawalan Pergerakan (PKP) dan Perintah Kawalan Pergerakan Bersyarat (PKPB).

“Kita yakin pastinya ramai penyokong serta peminat setia Sabah FC tertanya-tanya status empat pemain import baharu bagi menghadapi saingan Liga Super yang akan bermula dalam tempoh terdekat.

“Proses polisi imigresen yang sangat ketat mengenai kemasukan warga asing ke negara ini selain ketiadaan penerbangan juga antara sebab kelewatan mereka sampai ke negara ini,” katanya dalam satu kenyataan, hari ini.

Marzuki berkata, setakat ini, proses menandatangani kontrak sudah diselesaikan pada awal Februari lalu dan di samping itu, pihak pengurusan Sabah FC sudah memulakan proses dokumentasi sejurus selepas kontrak ditandatangani semua pemain import.

“Saya harap agar empat pemain import Sabah FC iaitu Saddil Ramdani (Indonesia), Sam Johnson (Liberia), Risto Mitrevski (Macedonia) dan Levy Madinda (Gabon) akan dapat beraksi pada 13 Mac depan ketika menentang PJ City FC di Stadium Likas.

“Diharap semua penyokong tetap bersabar serta sentiasa memberikan sokongan padu kepada Sabah FC bagi memastikan prestasi dan fokus pasukan berada pada tahap maksimum,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Dikenakan Ke Atas 9 Lagi Lokaliti Di Sabah Mulai Selasa Ini

KOTA KINABALU: Perintah Kawalan Pergerakan Diperketatkan (PKPD) akan dilaksanakan di beberapa lagi kawasan di Sabah bermula Selasa ini.

Timbalan Perdana Menteri Datuk Seri Ismail Sabri Yaakob berkata, PKPD selama 14 hari itu membabitkan 28 lokaliti.

Menurutnya, sembilan kawasan terbabit iaitu di Kampung Mananam, Tongod; Taman Semarak Megah, Tawau; Kampung Sangkabok, Menumbok; Ladang Belian, Kalabakan dan Kampung Sumaang, Ranau.

“Masing-masing dua lokaliti di Beaufort dan Sipitang iaitu Kampung Batandok, Kampung Menanjung, Kampung Pelakat serta Kampung Pelakat Paya,” katanya.

Beliau berkata, prosedur operasi standard bagi kesemua PKPD berkenaan adalah sama seperti yang diumumkan sebelum ini.

Sementara itu, katanya, kerajaan menamatkan PKPD di beberapa lokaliti di Sabah iaitu Kampung Nahaba, Tegudon, Kota Belud; Jalan Pasir Likas; Taman Kuala Menggatal; Kuarters Tangki Air Biru, Telipok; Borneo Timber, Tongod; Kampung Tebongon, Putatan; Kampung Jempangah dan Kampung Rancangan, Klias.


Dakwa Pusat Kuarantin IPG Tawau Kotor

TAWAU: Pelajar institusi pengajian tinggi (IPT) yang menjalani kuarantin di Institut Pendidikan Guru (IPG) Tawau merungut dengan keadaan kemudahan yang ada di pusat kuarantin itu.

Melalui satu muat naik yang dikongsi di Facebook, seorang pelajar yang dikuarantin meluahkan rasa kesal dengan kebersihan bilik penginapan mereka.

Pelajar terbabit mendakwa keadaan bilik di IPG itu kotor dengan lantai tidak dibersih dan berminyak ketika mereka tiba.

Dia juga mendakwa bekalan air di tandas juga terputus selain kebanyakan pelajar tidak diberikan bantal dan cadar manakala tilam yang disediakan pula dalam keadaan kotor.

“Pelajar terpaksa membersihkan sendiri bilik walaupun sudah terlalu penat selepas mengharungi perjalanan dari Kuching ke Tawau dan Kota Kinabalu ke Tawau.

“Liputan Internet juga sangat teruk sedangkan kami perlu menghadiri kuliah secara dalam talian,” katanya.

Sehubungan itu pelajar terbabit berharap pihak berwajib memandang serius perkara itu dengan menyediakan tempat yang bersih dan selamat sepanjang menjalani kuarantin selama 14 hari.

Perkongsiannya itu bagaimanapun mendapat pelbagai reaksi daripada netizen termasuk ada yang mendakwa penuntut IPT berkenaan tidak bersyukur dan manja.

Seorang penuntut dari Universiti Malaysia Pahang (UMP) turut berkongsi pengalamannya sepanjang perjalanan pulang ke Sabah yang berjalan lancar walaupun terpaksa bersahur di dalam bas.

“Waktu macam ini janganlah cerewet atau mengharap tinggi sangat, janganlah buat andaian dan isu ini tidak membabitkan politik.

“Berhentilah menyebarkan perkara yang tidak benar kerana banyak pihak sudah bertungkus lumus terkilan dengan perkara ini,” katanya.

Sementara itu, Pengarah Majlis Keselamatan Negara (MKN) Negeri Sabah, Sharifah Sitti Saleha Habib Yussof ketika dihubungi berkata pihaknya akan menyiasat rungutan penuntut berkenaan.

Seramai 135 penuntut IPT awam dan swasta yang baru pulang dari Semenanjung dikuarantin di pusat kuarantin IPG Tawau.

IPG Tawau adalah salah satu Pusat Kuarantin bagi Zon Tawau yang merangkumi daerah Semporna dan Kunak serta mampu menampung seramai 800 penghuni dalam satu masa.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


‘Beb, Malam Ni On Tak?’ – Isteri Hidap Kanser Tahap 4 Terkejut Jumpa Mesej Suami Curang Dengan Adik Kandungnya Sendiri

Tolong Hide profile saya min. Saya isteri berumur 44 tahun, ada tiga orang anak.

Bulan Ogos 2018, saya disahkan menghidap kanser payudara tahap empat. Hidup saya sejak itu keluar masuk hospital saja.

Payudara sebelah kanan sudah dibuang. Chemo dah 16 kitaran.

Saya baru saja keluar dari hospital. Sekarang kanser dah merebak sampai paru-paru. Doktor bagi balik dengan oksigen dan ubat tahan sakit.

Saya tahu masa saya dah tak lama. Sepanjang duduk di dalam wad, saya dah nampak dah biasanya kanser tahap saya ini paling lama boleh tahan sampai raya ni je.

Saya dan keluarga pun dah tandatangan perjanjian dengan doktor hospital untuk tidak selamatkan saya (tak buat CPR atau masuk tibu dalam mulut saya) jika keadaan saya semakin tenat.

Sejak keluar dari hospital, saya perasan suami selalu hilang pada waktu malam.

Saya tak tahu berapa lama dah dia jadi begini. Mungkin semenjak dari saya duduk di hospital lagi sebab waktu itu yang jaga saya adalah anak perempuan kami.

Selepas dua minggu di rumah dan perhatikan perangai dia, saya cakap dengan dia kalau dia nak kahwin dengan perempuan lain, saya benarkan.

Cuma jangan kahwin sewaktu saya masih hidup saja dan saya nak tahu juga perempuan mana yang dia kacau itu.

Dia tidak marah dan tidak juga menafikan. Mungkin dia nampak keadaan saya yang dah uzur.

Mungkin dia berasa kasihan untuk bergaduh dengan saya.

Dua hari lepas, saya dapat curi sekejap telefon dia sewaktu dia masuk tandas.

Betapa hancurnya hati saya terjumpa mesej ini. Saya cuba menghubungi nombor itu tetapi tidak dijawab. Saya gunakan kad sim anak saya call, barulah berjawab.

Terkejut saya apabila mendengar suara yang menjawab itu adalah suara adik perempuan saya sendiri.

Yang lebih menyakinkan dia adalah adik saya apabila saya terdengar suara di belakangnya adalah suara mak saya yang berleter.

Saya terus tamatkan panggilan. Saya terkedu dan tak boleh cakap apa-apa. Adik saya janda muda, baru berumur 28 tahun, model tudung lagi.

Mestilah orang berkenan. Tetapi kenapa yang berkenan itu mesti suami saya?

Kalau saya serang suami dengan adik, maruah keluarga saya hancur, maruah suami saya depan anak-anak pun habis hancur.

Saya mungkin dah tak lama di atas dunia ini. Kalau saya diam, semua orang selamat. Anak saya takkan tahu perangai ayah mereka macam mana.

Saya rasa macam nak minta kat Tuhan untuk cabut nyawa saya sekarang! Saya tak mahu susahkan sesiapa dan sudah bersedia untuk pergi.

Saya nak tanya, kalau tuan puan duduk di tempat saya, tuan puan buat macam mana?


Jual rumah guna model separuh bogel

BEIJING: Sebuah syarikat hartanah di barat daya China berdepan tindakan pihak berkuasa selepas menggunakan model separuh bogel yang dicat badannya bagi mempromosikan satu projek perumahan baru.

China Youth Daily melaporkan, syarikat pelaburan Nanning Weirun pada Jumaat lalu mengupah beberapa model separuh bogel dan mengecat badan mereka dengan pelan rumah dan mesej mempromosikan projek South Station New City.

Gambar model itu segera tular di media sosial di China dan mencetuskan perdebatan dalam kalangan pengguna Twitter serta Weibo.

Ramai pengguna media sosial mengkritik cara promosi itu sebagai lucah tetapi ada yang berpendapat ia satu bentuk seni.

Ada pengguna media sosial turut memuat naik gambar model berkenaan dan bertanyakan soalan, “Rumah mana yang anda pilih?,”.

Seorang pekerja Nanning Weirun memberitahu portal berita Btime.com bahawa, promosi menggunakan model berkenaan adalah pertama dilakukan syarikat itu.

Pegawai daripada pihak berkuasa industri dan kewangan memberitahu portal berkenaan, promosi syarikat itu tidak dianggap satu penipuan kerana ia tidak mengandungi unsur penipuan pemasaran atau promosi melampau.

Bagaimanapun, syarikat itu diarahkan untuk menghentikan sementara jualan kerana masih belum memohon lesen untuk membuat jualan.

Polis juga menyiasat sama ada promosi yang digunakan syarikat itu berunsur lucah atau tidak. – Agensi


Rumah Terbakar, Bomba Pula Yang Diserang

KUCHING: Jabatan Bomba dan Penyelamat Malaysia (JBPM) Sarawak kesal apabila anggotanya diserang ketika melakukan tugas memadam kebakaran sebuah rumah di Kampung Belipat, Lawas, petang semalam.

Pengarah JBPM Sarawak, Khirudin Drahman, berkata ia kejadian pertama serangan terhadap anggota bomba ketika sedang menjalankan tugas berlaku di Sarawak.

Khirudin berkata, anggota bomba terbabit bertindak profesional ketika menjalankan tugas memadam kebakaran itu.

“Beliau juga bertindak balas melalui saluran yang betul iaitu dengan membuat laporan polis berhubung kejadian itu pada jam 9.14 malam tadi.

“Bagaimanapun, kira-kira jam 12.45 tengah malam tadi, atas budi bicara, anggota bomba terbabit menarik balik laporan polis yang dibuat selepas menerima permohonan maaf daripada pelaku yang menyesal dan menyedari kesalahan yang dilakukannya,” katanya dalam kenyataan, hari ini.

Khirudin berkata, lelaki yang menyerang anggota bomba terbabit mendakwa gagal mengawal emosi selepas melihat rumah pusaka mereka musnah terbakar.

Dalam video berdurasi 56 saat yang tular sejak semalam, sepasukan anggota dari Balai Bomba dan Penyelamat (BBP) Lawas sedang memadam kebakaran sebuah rumah pada jam 3.18 petang.

Pada mulanya, seorang lelaki dilihat mengamuk dan menghempas barang sambil memarahi anggota bomba yang sedang menjalankan tugas.

Tidak lama selepas itu, seorang lagi lelaki tiba-tiba menyerang anggota bomba dari arah belakang menyebabkan anggota terbabit terjatuh.

Menurut Khirudin, dalam isu itu, JBPM menunjukkan sikap profesional ketika menjalankan tugas dan sentiasa bertoleransi serta bertimbang rasa dalam menangani sebarang isu atau masalah yang dihadapi.

“Perlu diingatkan bahawa merujuk kepada Akta Perkhidmatan Bomba 1988, Seksyen 51, adalah satu kesalahan bagi mereka yang bersengaja mencaci, menyerang, mengacau, menghalang, menghalang atau mengganggu Pegawai Bomba, Pegawai Bomba Bantuan atau Pegawai Bomba Sukarela yang bertindak dalam melaksanakan tugasnya atau mana-mana orang lain yang membantu JBPM di bawah arahan tertentu pegawai bomba,” katanya.

Beliau berkata, jika disabitkan, individu terbabit boleh didenda tidak melebihi RM50,000 atau dipenjarakan selama tempoh tidak melebihi lima tahun atau kedua-duanya sekali.

“Justeru, JBPM berharap perkara seperti ini tidak lagi berulang pada masa akan datang dan masyarakat harus menyokong usaha JBPM dalam program pencegahan kebakaran dan juga aktiviti bomba komuniti.

“Program yang dilaksanakan JBPM sangat bermanfaat terutamanya di dalam mencegah insiden kebakaran dan tindakan awal yang boleh diambil sekirannya berlaku kebakaran,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Kes Covid-19 Di Penampang Telah Sembuh

KOTA KINABALU: Penampang menjadi daerah ke-19 di Sabah yang tidak merekodkan sebarang kes positif Covid-19.

Daerah Penampang merekodkan 12 kes setakat ini dan satu kes terakhir telah pulih hari ini.

Setakat ini, hanya tujuh daripada 26 daerah di Sabah masih merekodkan kes aktif dengan bilangan kes aktif adalah sebanyak 24 kes.

Menteri Kesihatan dan Kesejahteraan Rakyat, Datuk Frankie Poon berkata, tiada sebarang kes baharu Covid-19 dilaporkan di Sabah hari ini dan bilangan kes yang pulih sebanyak sembilan kes.

Katanya, bilangan kumulatif kes pulih setakat ini adalah seramai 326 kes. Kes kematian di Sabah kekal dengan lima kes.

Beliau berkata, daerah Kota Kinabalu mencatatkan kes aktif tertinggi dengan lima kes, diikuti dengan Tawau yang mencatatkan empat kes aktif. Manakala dua kes dilaporkan di Semporna serta satu kes masing-masing di Lahad Datu, Kinabatangan, Tuaran dan Ranau.

Menurutnya, daripada 19 daerah yang tidak merekodkan kes Covid-19 setakat ini, tujuh daerah tidak pernah merekodkan sebarang kes positif. Ia termasuk Kudat, Pitas, Telupid,Tongod,Nabawan,Tenom dan Kuala Penyu.

Sebanyak 30 kes baharu positif dilaporkan di Malaysia hari ini dengan jumlah keseluruhan kes Covid-19 setakat ini adalah sebanyak 7,762 kes.

Manakala, terdapat 95 kes yang pulih hari ini dan bilangan kumulatif kes pulih sehingga kini adalah sebanyak 6,330 kes. Kes kematian di Malaysia setakat ini adalah sebanyak 115 kematian.

Seramai sembilan pesakit kini ditempatkan di Unit Rawatan Rapi (ICU) dan daripada jumlah itu, dua pesakit memerlukan bantuan alat pernafasan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kereta Rempuh Cermin Pintu Bank, Wanita Dan Dua Anak Selamat

SIPITANG: Seorang wanita bersama dua anaknya bernasib baik dan terselamat dari sebarang kecederaan apabila kenderaan mangsa merempuh cermin pintu utama sebuah bank di sini.

Ketua Polis Daerah Sipitang Deputi Superintendan Champin Piuh berkata, kejadian terbabit berlaku kira-kira jam 8.45 pagi tadi.

Menurutnya, semasa kejadian, kedua-dua anak mangsa masing-masing berumur dua dan lima tahun berada dalam kenderaan terbabit.

“Siasatan awal polis mendapati mangsa yang juga pemandu kereta berkenaan parkir di hadapan sebuah bank sebelum keluar berbaris di mesin juruwang automatik (ATM) bank berkenaan.

“Mangsa bagaimanapun, meninggalkan kedua-dua anaknya dalam kenderaan dengan keadaan enjin kereta masih hidup.

“Semasa pemandu berbaris di luar ATM, tiba-tiba orang awam menjerit dan mangsa mendapati kenderaannya merempuh pintu utama bank menyebabkan cermin pintu mengalami kerosakan,” katanya ketika dihubungi mengesahkan kejadian di sini hari ini.

Beliau berkata, tiada kemalangan jiwa dilaporkan dalam kejadian itu dan siasatan mendapati ia berlaku disebabkan oleh kecuaian pemandu.

Champin berkata, pemandu didapati keluar dari kenderaan dalam keadaan enjin masih hidup atau gear terletak di posisi ‘Drive’.

Pihaknya menyiasat kes berkenaan mengikut Peraturan 10 Kaedah-Kaedah Lalulintas Jalan 1959 (Rule 10 LN 166/59) iaitu gagal mengawal kenderaan semasa memandu dan menyebabkan kemalangan.

Pada masa sama, kemalangan berkenaan turut tular di media sosial Facebook selepas dikongsi netizen yang menyaksikan kejadian terbabit.- Utusan Borneo


Kumpit Baru Tiba Di Sandakan Diarah Balik Filipina

SANDAKAN: Polis Diraja Malaysia (PDRM) bersama Maritim Malaysia telah mengarahkan sebuah kumpit dari negara Filipina yang baru tiba di Sandakan, untuk balik ke negara asal ekoran Perintah Kawalan Pergerakan bagi membendung wabak COVID-19.

Ketua Polis Daerah Sandakan Asisten Komisioner Mohd Azhar Hamin berkata, pihaknya telah mengesan satu kumpit dari Filipina memasuki perairan Sabah untuk membuat ‘transhipment’.

“Namun arahan telah dikeluarkan oleh kerajaan untuk memastikan kumpit-kumpit dari Filipina diarahkan untuk balik,” katanya.

Beliau yang mengetuai rondaan bersama itu berkata pihaknya telah arahkan mereka balik ke negara asal dan mereka mematuhi.

“Pihaknya telah mengiringi kumpit berkenaan keluar dari perairan Sandakan. Kumpit-kumpit terbabit tidak boleh memasuki negeri Sabah bermula hari ini (semalam) sehingga PKP ini tamat,” katanya.

Azhar berkata demikian selepas membuat rondaan PDRM bersama Maritim Malaysia di Perairan Sandakan.

Hadir sama, Pengarah Zon Maritim Sandakan Kepten (M) Zainuddin Mohd Zuki dan ASP Risik dan Operasi, Markas Operasi Pasukan Polis Marin Sandakan Asisten Superintendan (ASP) Safri Anuar Jamin.

Dalam pada itu, Azhar berkata pihak polis Sandakan bersama Pasukan Polis Marin (PPM) dan Maritim Malaysia telah mengadakan rondaan di sekitar perairan Sandakan.

Beliau berkata pihaknya telah dapati keadaan perairan Sandakan terutama di pesisiran pantai agak lengang, cuma ada nelayan-nelayan persendirian.

“Polis Marin dan Maritim Malaysia juga membuat hebahan kepada penduduk-penduduk terutama mereka yang tinggal di pesisiran pantai, contoh di Kampung Sim-Sim, Tinosa, Mangkalinau dan Pulau Berhala agar mematuhi arahan PKP dan sentiasa berada di rumah,” katanya.

Azhar juga menasihati semua bot penambang dari pulau-pulau di sini untuk menghadkan pergerakan mereka bagi memasuki Bandar Sandakan.

“Kalau pun mahu memasuki Bandar Sandakan, kena ada tujuan mendesak. Contohnya bagi mendapatkan rawatan perubatan dan membeli bekalan makanan. Itu saja yang boleh kita benarkan.

“Kalau tidak ada alasan kukuh, kita arahkan pihak Maritim Malaysia dan Polis Marin yang membuat kawalan di perairan untuk mengarahkan mereka balik,” tegasnya. – Utusan Borneo


Filipina sahkan Abu Dar berjaya dibunuh

MANILA: Pihak berkuasa Filipina hari ini mengesahkan ketua kumpulan pengganas yang mempunyai kaitan dengan Daish antara empat militan yang terbunuh ketika bertempur dengan tentera pada bulan lalu.

Setiausaha Pertahanan, Delfin Lorenzana mengesahkan kematian Abu Dar berdasarkan ujian DNA.

“Satu mayat disahkan Abu Dar,” katanya.

Pihak berkuasa Filipina percaya Abu Dar adalah ketua kumpulan Dawla Islamiya yang dianggotai militan termasuk warga asing yang menyokong Daish di selatan negara itu.

Empat militan berkenaan terbunuh dalam pertempuran di wilayah Lanao del Sur pada Mac lalu.

Dawla Islamiya menawan bandar Marawi selama lima bulan pada 2017 sebelum beberapa pemimpinnya dilaporkan dalam serangan tentera Filipina.

Antara yang terbunuh dalam serangan itu adalah Isnilon Hapilon yang diisytiharkan Daish sebagai ketua negara Islam Asia Tenggara.

Dalam satu video yang ditemui tentera, Abu Dar dilihat duduk di sebelah Hapilon dan dia berjaya melarikan diri sebelum tentera kerajaan berjaya menawan semula Marawi.

“Kami tahu sekarang kumpulan ini tiada pemimpin. Kami akan memantau siapa yang akan menggantikan Abu Dar,” jelas Lorenzana. – Reuters


Budak Rentung Terperangkap Dalam Kebakaran Di Lahad Datu

LAHAD DATU: Seorang kanak-kanak lelaki rentung selepas dipercayai gagal keluar menyelamatkan diri dari rumahnya yang terbakar di Kampung Tanjung Labian, Sungai Bilis di sini, hari ini.

Dalam kejadian jam 11 pagi itu, Abu Bakar Ash Siddiq Rajesh, 9, ditemui rentung dalam satu daripada dua rumah yang musnah terbakar.

Ketua Balai Bomba dan Penyelamat (BBP) Lahad Datu, Penolong Penguasa Bomba, Sumsoa Rashid, berkata pihaknya menerima panggilan kecemasan pada jam 11.05 pagi.

Katanya, sepasukan lapan anggota dan pegawai bersama jentera serta Pasukan Bomba Bantuan Felda Sahabat dikerahkan ke lokasi kejadian.

“Sebaik tiba di lokasi pada jam 12.43 tengah hari, kebakaran didapati membabitkan dua rumah jenis tidak kekal, masing-masing berkeluasan 83 meter persegi dan 185 meter persegi.

“Operasi pemadaman hanya memastikan api benar-benar terpadam sepenuhnya,” katanya ketika dihubungi, hari ini.

Katanya, gerakan mencari dan menyelamat membawa kepada penemuan mayat seorang kanak-kanak lelaki yang dpercayai terperangkap.

Sumsoa berkata, mayat diserahkan kepada pihak polis untuk siasatan lanjut manakala operasi ditamatkan pada 2.30 petang. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pindahkan Pangkalan Tentera Ke Pantai Timur Sabah – Shafie

KOTA KINABALU: Ketua Menteri Datuk Seri Panglima Haji Mohd Shafie Apdal mahu markas pangkalan tentera ditempatkan di Pantai Timur Sabah berikutan ancaman keselamatan lebih kerap berlaku di kawasan sedemikian.

Pengerusi Majlis Keselamatan Negeri (MKN) Sabah ini berkata, beliau melihat terdapat keperluan memindahkan ibu pejabat Kem Tentera Lok Kawi ke Pantai Timur Sabah, dimana ia lebih diperlukan.

“Ini bukan atas sebab politik tetapi ia melibatkan kepentingan negara. Jika isu sebegini dapat ditangani, ia mampu menghalang berlakunya kejadian ancaman keselamatan yang sering berlaku di Pantai Timur Sabah.

“Sekiranya kita boleh tingkatkan kehadiran tentera di kawasan yang diperlukan, itu boleh menghalang pihak luar melakukan kegiatan jenayah.

“Saya sudah mengemukakan pandangan saya supaya kejadian sebegini (jenayah rentas sempadan) dapat ditangani,” katanya ketika ditanya mengenai penstrukturan Kawasan Keselamatan Khas Pantai Timur Sabah (Esscom) yang patut dihentikan berikutan berlaku kes penculikan terbaharu di Lahad Datu pada awal pagi tadi (Selasa).

Mengenai insiden penculikan berhampiran Tambisan Lahad Datu dimana, 10 nelayan dikhuatiri diculik, Mohd Shafie berkata, insiden itu akan disiasat oleh pasukan keselamatan.

Katanya, penstrukturan Esscom tetap akan dilakukan namun, lebih baik ia dilakukan secepatnya.

Menurutnya, bagi memastikan Sabah berada dalam kedudukan yang baik, kawasan Pantai Timur Sabah perlu dilengkapi dengan peralatan dan pasukan risikan yang mencukupi.

Ditanya tentang penstrukturan Esscom yang dilihat memberi kesan kepada aspek keselamatan sebab ia melibatkan pengurangan kos, Mohd Shafie berkata, jika peralatan yang betul diletakkan di Sabah itu jauh lebih baik.

Beliau berkata, beliau tidak pasti jika Markas Pangkalan Lumut memerlukan aset dan peralatan yang lengkap kerana ancaman keselamatan dan lanun tidak berlaku di situ.

“Kita kena pastikan ada kapal ditempatkan di Pantai Timur Sabah seperti di Lahad Datu. Saya sudah maklumkan kepada Agensi Penguatkuasaan Maritim Malaysia (Maritim Malaysia) mengenai keperluan kapal itu. Ia terserah kepada kepimpinan atasan di Kuala Lumpur untuk membuat keputusan,” jelasnya.

Pada jam 2 pagi Selasa, 10 nelayan dari dua kapal yang berada di Tambisan Lahad Datu yang sedang menuju ke Semporna diserbu kumpulan bersenjata yang menaiki bot laju.

Identiti dan kewarganegaraan kesemua mangsa belum dikenalpasti namun, mereka dipercayai warga Filipina yang memiliki dokumen Lepa Lepa yang dikeluarkan pada 1970an.

Kumpulan bersenjata itu dipercayai menaiki dua bot laju ketika menghampiri dua kapal nelayan berkenaan. Mereka dipercayai menculik empat kru kapal dari bot pertama dan enam kru kapal dari bot nelayan yang kedua.

Bot mereka kemudian dipercayai menuju ke sebuah pulau di Selatan Filipina yang berada 15 minit menaiki bot dari perairan Tambisan, Lahad Datu.

Kemudian ditanya mengenai laporan dari Filipina bahawa Sabah berdepan ancaman dalaman, Mohd Shafie berkata, jika mereka (Filipina) dapat mengenalpasti siapa orang-orang itu dan berikan maklumat berkenaan kepada pasukan keselamatan di Sabah, itu akan membolehkan tangkapan dilakukan.

“Lebih baik kita bekerjaama kerana ia bukan hanya baik untuk mereka tapi juga untuk kita kerana dapat mengenalpasti ancaman yang datang dari dalam ini,” jelasnya.

Dalam pada itu, beliau juga meminta kerjasama orang awam supaya menjadi mata dan telinga kerajaan dalam membantu menyalurkan maklumat kepada pasukan keselamatan jika ada ancaman keselamatan di kawasan tempat tinggal mereka. Ini bagi membolehkan tindakan sepatutnya dapat diambil. – BorneoToday


Tajuddin Dipecat Sebagai Pengerusi Prasarana

KUALA LUMPUR: Prasarana Malaysia Berhad (Prasarana) menamatkan perkhidmatan Datuk Seri Tajuddin Abdul Rahman sebagai Pengerusi Bukan Eksekutif berkuat kuasa serta-merta.

Jurucakap Kementerian Kewangan berkata, penamatan perkhidmatan itu sudah dipersetujui oleh Menteri Kewangan Tengku Datuk Seri Zafrul Tengku Abdul Aziz.

Sementara itu, Prasarana dijangka akan mengeluarkan kenyataan media mengenai perkara itu malam ini.

Terdahulu, media melaporkan polis menjalankan siasatan terhadap Tajuddin susulan video yang tular menunjukkan beliau tidak memakai pelitup muka ketika mengadakan sidang media mengenai kemalangan tren, semalam.

Pada sidang media itu, Tajuddin dilihat hanya memakai pelindung muka tanpa memakai pelitup muka.